qundao/data-zh-poetry huggingface dataset:
十六夜觚庵园亭看月
作者：陈三立
朝代：清
体裁：古风

披衣灯火秋，门巷通鸡狗。盈盈照溪月，初吐虾蟆口。杳蔼衔高楼，徘徊移密柳。四野虫声出，肌凉草气厚。波光散如霰，空翠湿星斗。远水歌吹歇，城鼓带雷吼。一亭定鸦窠，梦痕竿在手。鼻息吹魈魅，著我古未有。
十六日雷雨
作者：陈三立
朝代：清
体裁：七言律诗

缩手看天雨又雷，丛云屋角正掀豗。蚊虻已杂风埃卷，雁鹜如飘木叶来。万国兵戈能送老，一楼魂气自生哀。何须凉月为推出，照我斟醪饭芋魁。
十四夜云暗风起有雪意
作者：陈三立
朝代：清
体裁：五言律诗

空庐何所有，夜夜月相娱。坐视风云改，兼移鼓角粗。雁声哀欲满，窗火冷逾孤。预恐檐吹雪，呼僮涤酒壶。
十四日雨中书感
作者：陈三立
朝代：清
体裁：五言律诗

淫雾酿寒雨，萧萧楼壁秋。何当天悔祸，翻欠地埋忧。万物原刍狗，孤尊照海虬。归魂呼五老，到汝作俘囚。
十月七日为端忠敏公殉节周一岁同人集张园山亭设祭赋悼一首
作者：陈三立
朝代：清
体裁：七言律诗

园隈纸阁酹杯浆，偷活宾僚聚作行。此日更无天可问，孤军曾费梦相望。挤公死地关兴废，垂世遗编有耿光。运去一身谁得惜，旧恩空写九回肠。
十月二十七日江南派送日本留学生百二十人登海舶隆寅两儿附焉遂送至吴淞而别其时派送泰西留学生四十人亦联舟并发怅望有作·其二
作者：陈三立
朝代：清
体裁：七言绝句

游队分明杂两儿，扶桑初日照临之。送行余亦自厓返，海水浇胸吐与谁。
十月二十七日江南派送日本留学生百二十人登海舶隆寅两儿附焉遂送至吴淞而别其时派送泰西留学生四十人亦联舟并发怅望有作山中徐翁程翁过谈春时相与课种桐茶桑之类苗皆数寸桑且有长如人立者山民渐知其利系以绝句·其一
作者：陈三立
朝代：清
体裁：七言绝句

百里川原拥户庭，曾从父老课农经。白头枉自逢新政，博得荒山数寸青。
十月十五日旭庄社集樊园即席得黠韵
作者：陈三立
朝代：清
体裁：古风

枫脂蕨茸霜未杀，野径犊车夺健鹘。幽堂灯火虫语低，列坐儒服閒巾帓。行遁偷为文字饮，如依蛩駏听啁哳。须臾飞觞荐臛脔，银鲙堆盘佐蟛螖。忘言欲到葛怀世，加餐安用耳馀轧。呵嘘腹中书传香，敌以流匙羹糁滑。撄怀阻海十万家，有田不归慑大猾。吾党掌无吹毛刃，坐令疮痍吮貙猰。九区孽眚积华嵩，傥许巫阳下识察。且谋一醉嬉故技，伸纸大痴乘小黠。三家师说校异同，雅咏自劾惩足刖。但留微命待澄清，孰必宿愤痛洗刮。门外蕉雨溅黧面，夜归笳角正摩戛。
十月十四夕蔡师愚召集初台玩月
作者：陈三立
朝代：清

水上孤台风露清，柳林暧暧月临城。一痕鱼沫初沉网，数点鸦巢对倚楹。俄乱花光缠酒气，聊移世变入闲情。歌弹歇绝披衣起，门外桥头落雁声。
十月十四夕蔡师愚召集初堂玩月
作者：陈三立
朝代：清
体裁：七言律诗

水上孤台风露清，柳林暧暧月临城。一痕鱼沫初沈网，数点鸦窠对倚楹。俄乱花光缠酒气，聊移世变入閒情。歌弹歇绝披衣起，门外桥头落雁声。
十月十四夜饮秦淮酒楼闻陈梅生侍御袁叔舆户部述出都遇乱事感赋
作者：陈三立
朝代：清
体裁：七言律诗

狼嗥豕突哭千门，溅血车茵处处村。敢幸生还携客共，不辞烂漫听歌喧。九州人物灯前泪，一舸风波劫外魂。霜月阑干照头白，天涯为念旧恩存。
十月晦雪后瞻园夜集依韵答樊山
作者：陈三立
朝代：清
体裁：古风

吏舍秃毫扫牍背，檐雪半销日向晦。便拂衣履就舆辇，踵逐归鸦衙鼓外。入门捉鼻摇壁釭，为报使君正高会。使君昨有瞻园诺，重命仆夫已忘惫。果然杂佩映虚堂，主宾列坐广与玠。楼亭犹自对瑶玉，池头微褪青青桂。忆从雨夜赏签轴，如渑之酒佐鲑菜。人生得意谥老饕，幸及江南足鱼蟹。何期氍毹尺雪围，挂帘星斗旧人在。撚髭自写忧乐怀，等身未了文字债。一时角出箭锋机，四海弥天无此快。安排凤咮走龙蛇，窗隙红梅笑相待。
十月朔雪望
作者：陈三立
朝代：清
体裁：五言律诗

海气初成雪，窗光欲化烟。拳枝存冻鹊，韵榻扫残蝉。栖泊薰炉换，啼号粥鼓连。从占天地闭，我与我周旋。
十桂堂坐雨赋呈抱冰宫保
作者：陈三立
朝代：清
体裁：七言律诗

藤棘垂丝桂拂廊，坐间微雨洗秋香。支颐啜茗忧危大，负手看花意思长。曾向池亭怜舞鹤，祇今觞咏答寒螀。宾僚久惯依迂叟，馀事论文未可忘。
午日淮舫三集同子大雒安乔生恪士木斋泽生伯涵二首·其一
作者：陈三立
朝代：清
体裁：七言律诗

灯㡘香翠漾菰蒲，醉挹天浆罄百壶。荑柳拂桡纷似织，鬓云颤水欲相扶。綵丝绾艾成双虎，锦缆牵花散乱凫。一笛薰风倚歌扇，隔江疏雨到楼无。
午日淮舫三集同子大雒安乔生恪士木斋泽生伯涵二首·其二
作者：陈三立
朝代：清
体裁：七言律诗

江南只合看花游，澡罢兰香暑渐瘳。食进歌姬熙载乞，哀吟诗史玉溪偷。五丝定续伤春命，大局何劳借箸筹。明发江舻待潮去，接天天阙锁双牛。
午诒自蜀至有诗见讯次答一首
作者：陈三立
朝代：清
体裁：七言律诗

有客归从猿鸟乡，血斑泪点照襟凉。早知丛棘迷珠履，终见狞飙怒土囊。并世更无严仆射，遗民欲老杜于皇。市楼风落擎杯语，倒海难浇万怪肠。
半山亭同游为吴彦复陈子言夏午诒魏季词王伯沆刘龙慧俞恪士
作者：陈三立
朝代：清
体裁：古风

枯苇古城路，狼藉车马迹。载驱飞笑言，风枝接戈戟。溪水閒寺门，沙弥似识客。长廊钟磬静，狂吟尚涴壁。雪泥穿磴亭，步步夙所历。岁时良宴会，一瞬隔喧寂。梦洗宛转泉，影剸巉岩石。微晴疏木高，揽游移几席。江岫吐云岚，初与春气白。坠霄万鸦点，疑裹桃核掷。坐话千岁翁，世变自相积。吾侪抱痴念，俯仰欲谁惜。兀倚松风喧，负手了今昔。
半山亭秋集
作者：陈三立
朝代：清
体裁：七言律诗

越磴穿陴到此堂，黏天岩气盖青苍。蔽亏秋树蝉吟去，明灭顽山雁点藏。照坐须眉千载下，暖杯风日一墩强。閒閒阅世云光里，剩有寻诗意思长。
半淞园坐雨伯夔重伯寿丞及儿子方恪同游
作者：陈三立
朝代：清
体裁：七言律诗

百日重寻丑石存，芙蓉照水柳当门。蝶招裙屐迷荒径，蜗篆亭台认旧痕。乱叶鸣空群籁合，晚江撼坐一襟尊。秋堂对茗围寒雨，遗世魂依犊鼻裈。
半淞园坐雨伯夔重伯寿臣及儿子方恪同游
作者：陈三立
朝代：清

百日重寻丑石存，芙蓉照水柳当门。蝶招裙屐迷荒径，蜗篆亭台认断痕。乱叶鸣空群籁合，晚江撼坐一襟尊。秋堂对茗围寒雨，遗世魂依犊鼻裈。
华笼园重伯瓶斋吷庵伯夔同游
作者：陈三立
朝代：清
体裁：七言律诗

广场夹道画棋枰，一碧濛濛浅草平。覆釜岩泉寒碎滴，张帷藤蔓隔新晴。水边士女参差影，天际鸧鹅断续声。烽烬不污行药地，弃芳所在若含情。
南城外刘氏废园
作者：陈三立
朝代：清
体裁：五言律诗

度阡穿乱冢，倒眼旧过园。斥废留枯树，追攀倚断垣。池鱼吞石气，篱犬吠诗魂。满抱纤儿恨，依稀故国痕。
南昌青云图马道人遗像题示住持
作者：陈三立
朝代：清
体裁：古风

霭霭仙尉宅，千祀兴坛场。踵迹蔚道流，鼎宝灿丹房。马师何许人，其来自何方。岸异魁梧姿，银须过腹长。足臂关铜环，神力莫禁当。胸腹傲万怪，龙虎龟蛇藏。垂偈何纷敷，證谛接微茫。妙悟发天人，导源综其纲。扬薪灰硕躯，霄宇烂生光。祥云缭绕之，胎鹤下翼翔。众庶见惊叹，传说互低昂。至道还自然，缮性挫锐芒。变异誇末俗，谩诞阶披猖。灵迹耀大地，偶耳讵云臧。默探玄牝门，厥旨操括囊。
南桥逆旅小窗下有海棠一株作花嫣然感而成咏·其一
作者：陈三立
朝代：清
体裁：七言绝句

一样婀娜□尽春，含烟和露向良辰。君看沽酒临邛市，中有当垆绝代人。
南桥逆旅小窗下有海棠一株作花嫣然感而成咏·其二
作者：陈三立
朝代：清
体裁：七言绝句

映砌摇窗三两花，却怜春色在天涯。寻常肯溷屠沽眼，独领风光倚日斜。
南浔铁道初成由九江附车至南昌口占
作者：陈三立
朝代：清
体裁：七言绝句

十载摩挲缩地方，金根翠楯列成行。溪山处处逢头白，一转车轮一断肠。
南湖月夜有怀仁先京师·其二
作者：陈三立
朝代：清
体裁：七言绝句

寻胜谁为携手人，我来君去隔昏辰。酒边写塔南湖月，分映埃尘折角巾。
南湖月夜有怀仁先生京师
作者：陈三立
朝代：清

卧看大月吐峰头，湖水空明一片秋。苦忆微风凉露底，残宵对影在孤舟。寻胜谁为携手人，我来君去隔昏晨。酒边写塔南湖月，分映埃尘折角巾。
南湖月夜有怀仁先生京师·其一
作者：陈三立
朝代：清
体裁：七言绝句

卧看大月吐峰头，湖水空明一片秋。苦忆微风凉露底，残宵对影在孤舟。
南湖月夜有怀仁先生京师·其二
作者：陈三立
朝代：清

寻胜谁为携手人，我来君去隔昏晨。酒边写塔南湖月，分映埃尘折角巾。
南皮尚书于展重阳日宴集菱湖露台作
作者：陈三立
朝代：清
体裁：七言律诗

尚书康豫召壶觞，花冷阑干坐夕阳。杨柳天风低短鬓，弓刀人语隔回塘。江城一雨同喧寂，忧乐千春接杳茫。酒罢楼台还独看，东南鬓从已翱翔。
南皮尚书招饮两湖书院同汪进士杨中书易兵备作
作者：陈三立
朝代：清
体裁：七言律诗

残雪江城蹶马蹄，移觞乍接柳条低。陂塘月聚千廊静，楼馆冰嵌万烛迷。尽倚弦歌兼岁晚，不辞謦欬引天倪。苍茫更睇乾坤色，应羡吾侪醉似泥。
南院荷花盛开赏之而归
作者：陈三立
朝代：清
体裁：古风

华馆映葳蕤，初服展遐玩。亭亭池上葩，的的红已烂。风来隔一香，翩翻白相乱。露气泛人襟，凉痕划难半。园林终在眼，霞光绚吟案。凭携尊酒来，阑干坐长叹。
卞薇阁索题先大父光河中丞夜灯图
作者：陈三立
朝代：清

名贤奋齑盐，约略出母教。功烈满青史，一灯食其报。卓荦光河公，逸事寒榴照。执卷机织旁，枢牖影廊庙。孤鹤培毛翮，腾作九天啸。清文丽玉堂，高勋耸云峤。辉光浴中外，筹策播入告。岁月恋恩勤，梦暖萤点耀。写为宵课图，依依儿时貌。尚书恢前谟，诸孙并英妙。传家历三世，箧衍珍圭瑁。褰裳翔汉滨，毁室掠群盗。辗转烽火间，阊阖何由叫。久之归完璧，摩抚杂涕笑。天意非偶然，留痕奖忠孝。夙分通孔李，世乱馀皂帽。配命诵清芬，邪波莫能摇。海尾一绳床，寤歌伸所劳。
卞薇阁索题先大父光河中丞夜灯图
作者：陈三立
朝代：清
体裁：古风

名贤奋齑盐，约略出母教。功烈满青史，一灯食其报。卓荦光河公，逸事寒榴照。执卷机织旁，枢牖影廊庙。孤鹤培毛翮，腾作九天啸。清文丽玉堂，高勋耸云峤。辉光浴中外，筹策播入告。岁月恋恩勤，梦暖萤点耀。写为宵课图，依依儿时貌。尚书恢前谟，诸孙并英妙。传家历三世，箧衍珍圭瑁。褰裳翔汉滨，毁室掠群盗。辗转烽火间，阊阖何由叫。久之归完璧，摩抚杂涕笑。天意非偶然，留痕奖忠孝。夙分通孔李，世乱馀皂帽。配命诵清芬，邪诐莫能摇。海尾一绳床，寤歌神所劳。
卧病
作者：陈三立
朝代：清
体裁：五言律诗

卧病依疏雨，秋高意自悲。对床斟药裹，切牖暗藤丝。虫语从移世，蝉声欲老谁。微呻赦灯烬，残梦亦何为。
卧龙冈瀑布
作者：陈三立
朝代：清
体裁：古风

匡山瀑布如群龙，淩风遍挂东南峰。卧龙冈瀑更异态，若以孤挺包奇雄。飞厓剑削界一线，环束天色团团通。外向稍辟作门户，恍临缺月悬张弓。澒洞靓杳潭水在，下育物怪谁能穷。飏烟溅沬冷人眼，时复掩映岩花红。何来钓竿倚濑侧，细鳞跃入筠篮中。长鲸巨鼋厉牙齿，转吐寸饵嗤此童。古人学道领幽异，筑室为思朱晦翁。日月泬漻造化狎，天置冰雪浇心胸。出憩田舍万竹蔽，尚闻此瀑鸣洪钟。归来灯火一摹揣，魂梦吹下千蜺虹。
卧龙冈瀑布
作者：陈三立
朝代：清
体裁：古风

匡山瀑布如群龙，淩风遍挂东南峰。卧龙冈瀑更异态，若以孤挺包奇雄。飞厓剑削界一线，环束天色团团通。外向稍辟作门户，恍临缺月悬张弓。澒洞靓杳潭水在，下育物怪谁能穷。飏烟溅沬冷人眼，时复掩映岩花红。何来钓竿倚濑侧，细鳞跃入筠篮中。长鲸巨鼋厉牙齿，转吐寸饵嗤此童。古人学道领幽异，筑室为思朱晦翁。日月泬漻造化狎，天置冰雪浇心胸。出憩田舍万竹蔽，尚闻此瀑鸣洪钟。归来镫火一摹揣，魂梦吹下千蜺虹。
去西山还城写道旁风物
作者：陈三立
朝代：清
体裁：七言律诗

萧萧寒日满山冈，衰草飞蓬更一乡。绕屋畬烟幻科斗，齧桥溪水应宫商。眼明牛迹穿红树，肠断鸦雏噪白杨。过就邮亭羹糁滑，路人弛担话先皇。
去西山还城同惺初皓如
作者：陈三立
朝代：清
体裁：五言律诗

看山扶道气，之子好容颜。万态收晴雨，连朝自往还。炊烟村坞静，花影鬓毛斑。春涨浮城郭，灵风一苇閒。
去西山道中得句
作者：陈三立
朝代：清
体裁：七言律诗

卖痴无口说山川，泪点空莹马鬣阡。薄曳岚霞分晓岭，低飞乌鹊察畬田。雨馀炊接村墟静，世外吟防道路传。桃蕊柳芽三十里，春愁携压渡江船。
又宿湖海楼雨望·其一
作者：陈三立
朝代：清
体裁：七言绝句

十日重来擎酒卮，纤岚薄雾弄岩姿。楼头一尺芭蕉雨，祇许吟人湿鬓丝。
又宿湖海楼雨望·其二
作者：陈三立
朝代：清
体裁：七言绝句

缘堤遍认啼莺树，傍郭初横捕鳝舟。莫问烟云供变灭，白头成就看山楼。
又柬梁璧元大令
作者：陈三立
朝代：清
体裁：七言律诗

猛从人海处锥囊，没辙斜街屹可望。喧寂但看鸦啄屋，生涯自笑鼠搬姜。牵肠朋辈饥堪念，反手安危世未详。往事销沈摩酒盏，空馀残梦挂扶桑。
又步溪园
作者：陈三立
朝代：清
体裁：五言律诗

自誇痴作健，踰闼又窥园。眼有阴晴岭，手扪烟火村。雨馀菘本壮，波上桂香温。分我濠梁趣，渔舟系柳根。
又题陆丹林时贤书画集
作者：陈三立
朝代：清
体裁：七言绝句

扫除圣法等秕糠，坐视传薪国粹亡。剩有痴儿角馀技，对凝神血作光芒。
双鱼
作者：陈三立
朝代：清
体裁：七言绝句

天与人归万口誉，独缄哀怨寄双鱼。隗嚣不悟文渊去，任取茂陵封禅书。
发义门铺道上·其一
作者：陈三立
朝代：清
体裁：七言绝句

九州寒雨响空山，听瀑看云心往还。木杪自添溪涨急，汹呼休更向人前。
发义门铺道上·其一
作者：陈三立
朝代：清
体裁：七言绝句

九州寒雨响空山，听瀑看云心往还。木杪自添溪涨急，汹呼休更向人间。
发义门铺道上·其二
作者：陈三立
朝代：清
体裁：七言绝句

岩复林重风所悲，仙源探取恐无期。道心先遣怜僮仆，看到纤泥没踝时。
发九江望石钟
作者：陈三立
朝代：清
体裁：古风

兀托一舸复东下，平畴森嶂绿无罅。日气腾腾炊甑蒸，江波汩汩琉璃泻。楼台插眼忽峥嵘，我如偏师顿坚城。十载趑趄负腰脚，閒杀书声钟梵声。
发九江车行望庐山
作者：陈三立
朝代：清
体裁：七言绝句

车音呜咽大江前，缩地劳劳问岁年。一片匡庐挥不去，来扶残梦卧云烟。
发南昌晚抵峥庐
作者：陈三立
朝代：清
体裁：古风

车箯殉一途，晴泥陷如臼。冉冉破山光，众象掬盈手。西岭奔长蛇，舐霄昂其首。灵采挟飞魂，草土气逾厚。窥帷旧村落，日色澹井口。雨足田可犁，水牿系初柳。带溪十围栎，百过成老丑。对舞春风颠，并作雷霆吼。杂花明冈陂，肺肠馀中酒。咫尺存吾庐，寒松迷户牖。趺坐生尘榻，哀思扫无帚。
发吴城取江路指南昌凡百八十里
作者：陈三立
朝代：清
体裁：古风

持余眇眇身，来禦风如虎。脱湖蛟吻舟，灯独围寒雨。鸣索杀馀势，晨色遵江渚。浅波黄未澄，平芜绿初补。鸦出接篷翻，鱼卧看网举。岚岭列葱茜，炊屋错三五。行歌骑牛儿，春气湿村坞。桂石一片魂，又落城头鼓。
叔海既出锁院将于明日取沪至姑苏乃会饮河亭为别次韵调之
作者：陈三立
朝代：清
体裁：七言律诗

风流为客肯置酒，告我去之江海游。一喙两肩无长物，浅斟低唱送残秋。沧桑只易寻常醉，魂梦犹缠寇盗忧。倚遍旌幢好相忆，飞鸿影尽绿杨楼。
叔澥别抵下关无江船复还因携泛小舟至吴园晚饮酒榭赋以纪兴
作者：陈三立
朝代：清
体裁：古风

江郎凌晨掉头去，快犊奔车影春树。鞅鞅投鞭复自还，江干无船波连山。走书招我入大笑，尘土涴面衫痕殷。一日得过又无事，为唤小舸同捻鼻。千摇万兀争冷风，瞬息樯舻衔水次。港缝纤穿曳使前，摩窣戛击声颓然。尽气脱出旷莽处，两眼只瞥团团天。烟暝云沈万杨柳，虎踞钟山如缚狗。吴氏园亭花叶新，倚遍阑干识侬否。斜睨濠堂茅尽揭，主人去作济时杰。边头生事不归来，可怜溪水明于雪。人生意气羞牛后，君亦负囊恣狂走。百年促膝能几时，独秀峰头定摇首。须臾回棹灯光里，刀匕长筵吾与尔。腥鲊大胾但嚼之，斟杯更嬲小桃子。江郎江郎呼起起，别恨欢悰两莫比。笑诅明朝刖双趾，蹒跚再呷秦淮水。
叔澥寄东游诗刊本书其后
作者：陈三立
朝代：清
体裁：七言律诗

掉头一世不相能，去唤三山旭日升。的烁花光新寤寐，郁盘海气出觚棱。客卿杂事收遗烬，顾问孤吟切引绳。莫笑旁人与觇国，几擎肝肺对残灯。
叠韵再答伯夔
作者：陈三立
朝代：清

看截堆盘酒泻盆，万花围客啸歌存。荒区移植开三径，冷月携魂并一痕。夜气自肥虫语静，烟光初漏鹊栖尊。何当蹑屦从诸老，世外餐英卧石根。
叠韵再答伯夔
作者：陈三立
朝代：清
体裁：七言律诗

肴胾堆盘酒泻盆，万花围客啸歌存。荒区移植开三径，冷月携魂并一痕。夜气自肥虫语静，烟光初漏鹊栖尊。何当蹑屦从诸老，世外餐英卧石根。
叠韵和樊山自寿长句
作者：陈三立
朝代：清
体裁：古风

眼光安用出牛背，模索人丛天昼晦。文章一代有正色，题品环肥燕瘦外。公出绪馀柄骚雅，时时招为真率会。有作顷刻尽百纸，头涔指僵不言惫。郁勃力可屈金铁，铿锵韵自戛璋玠。此手所植非人间，天上白榆月中桂。雪霁置酒逢生日，坐客解吃肉边菜。介诗不嫌失晨鸡，投刺笑认横行蟹。乐天永叔再见今，朱颊乌髭幅巾在。古来玮业就钁铄，祗恐烦偿麟阁债。异日逍遥功德下，获赋假山亦一快。诛茅心事更要公，劝告巢由买山待。
古微同年归鹤图
作者：陈三立
朝代：清
体裁：古风

我羁海角君吴趋，但见蹀躞疲泥涂。相逢买饭救馁腹，告哀念乱无复娱。兹来有悟绝馀想，猥嬲补咏归鹤图。此图叔问乘兴笔，述王翁语趣向殊。尔时已远升平世，犹堪韵事追林逋。天纲日坠九维坼，倏忽揖让移征诛。异人骄子满宇宙，瞠目咋舌成嗫嚅。稼苗蹂践豺虎过，烟火惨澹鸡犬屠。挂口奇禽今安在，空留毫端影江湖。否恐饥军斧栏栅，公掠粮粒涎雪肤。人生负手视劫运，避地避世何贤愚。梦中高天终照眼，蔼蔼霞峤将其雏。且翻新拍作孤唳，荡涤恶抱倾酒壶。
召北客弹筝者作数弄聚家人听之
作者：陈三立
朝代：清
体裁：七言绝句

踏歌仕女散江城，移梦承平写此声。忽仰满空风雨乱，过师枕席不分明。
可园传易图为陈伯雨翁题
作者：陈三立
朝代：清
体裁：古风

昔岁寄江南，耆旧瞻四五。播吟往还径，筇袂互翔舞。一瞬扫霆雹，追忆指画肚。硕果可园翁，望与钟阜伍。等身杀青作，馀事纪风土。雅故启后生，人师骚坛主。挺立兵戈际，其气如龙虎。隐几出商歌，魈魑莫敢侮。偶遭张籍阨，破翳神为弩。天还读书眼，细字万物睹。忧患老学易，證圣药狂瞽。悠悠姬孔情，浃洽须眉古。发蒙图中人，百代映谈麈。
可园传易图为陈伯雨翁题
作者：陈三立
朝代：清

昔岁寄江南，耆旧瞻四五。播吟往还径，筇袂互翔舞。一瞬扫霆雹，追忆指画肚。硕果可园翁，望与钟阜伍。等身杀青作，馀事记风土。雅故启后生，人师骚坛主。挺立兵戈际，其气如龙虎。隐几出商歌，魈魅莫敢侮。偶遭张藉阨，破翳神为弩。天还读书眼，细字万物睹。忧患老学易，證圣药狂瞽。悠悠姬孔情，浃洽须眉古。发蒙图中人，百代映谈麈。
史家
作者：陈三立
朝代：清
体裁：七言绝句

逸鹿青林未可驯，飞蛾红焰似相亲。史家佞倖增新例，媵汝飞腾一辈人。
叶县
作者：陈三立
朝代：清
体裁：七言绝句

车声殷地客何能，但有新愁载不胜。城郭西风扶醉去，摇天黄叶下饥鹰。
同乙盦过饭泊园沈观有诗次韵奉酬
作者：陈三立
朝代：清
体裁：古风

皎旭丽广途，献岁始一至。绕畦循墙根，散步屏车骑。入门两秃翁，掀须获把臂。花气暧轩壁，袭魂自相醉。主人据胡床，收视腹真意。新吟复盈握，鲜泽显瑰异。定霸骚雅场，策勋方寸地。此才元祐脚，讵减陈正字。维楚四家诗，横绝压朋类。樊山汇群流，时效东方戏。笏卿写素心，籁起大块噫。绮年奋仁先，忍古哜深味。得君当旗鼓，望气却魔魅。悠悠熟醉人，不救国殄悴。照坐沈夫子，旧痕襟上泪。一饭过殷勤，谈艺破宵寐。
同仁先登六和塔
作者：陈三立
朝代：清
体裁：七言律诗

拄杖寻仙老可哀，一登绝顶想蓬莱。澄江澹澹帆楫下，寒雨层层鸿雁来。搔鬓歌吟沈草莽，打潮城郭蔽烟埃。痴儿不挟凌云气，祇考残碑泣霸才。
同仁先造周沈观同年寓庐晚饮左竹勿叟亦至沈观有诗见诒次韵和答
作者：陈三立
朝代：清
体裁：古风

并驱指荒逵，疾若鼯鼪窜。精庐翳树影，隐隐晴鸠唤。及阶导童丱，琴几兰芽粲。巾服蔼旧颜，万触授一叹。茗碗佐诗卷，宫声杂徵变。名象垒虚空，坚破真宰贯。卮言无畦町，夜襟切霄汉。扶摇垂天翼，对此鸟飞倦。左叟狂狷徒，蹑踵肯共饭。家酿陶公秫，乡味许婆面。楚材敌三君，陆沈馀自赞。醉醒老吾曹，醇意不能散。星点冷归袂，笑失尺箠半。
同仁先问李道士疾
作者：陈三立
朝代：清
体裁：七言绝句

雨罅微晴踏巷泥，搴裳入坐接酸嘶。漫传裹饭遗天壤，来看丹砂饲木鸡。
同刘达泉易实甫沈小沂泛青溪看雨
作者：陈三立
朝代：清
体裁：七言律诗

霾云吐日昼炎炎，屋底儒冠喘汗兼。竞踏软尘照淮水，俄成飞雨映湘帘。捉襟狭艇同鸡鹜，倚槛娇鬟似鲽鹣。绕郭穿桥指堤柳，雷声初起万峰尖。
同叔澥筱珊登扫叶楼归访薛庐顾石公遂携石公及梁公约过随园故址用前韵
作者：陈三立
朝代：清
体裁：古风

朝兴漱齿汲井华，屋角已满潋艳霞。火急携客到山麓，新竹高檐相向斜。扫叶楼头万绿合，大江雁去呼衙衙。擎杯自了湖海外，今古在眼余心遐。还寻诗翁山水窟，潭鱼可钓垂杨涯。命酒瞠目不敢饮，却羡有饭蒸成沙。须臾翁亦跨驴出，攀条穿径迷田家。随园老人旧吟处，台榭想像传琵琶。自从兵戈阅百岁，问字客散无停车。荒邱乱冢牧儿下，万事不保惟长嗟。况今世变幻苍狗，屡闻窃国如分瓜。公等休矣各归去，卧看残阳明荻芽。
同孚侯剑泉饮沽肆·其一
作者：陈三立
朝代：清
体裁：七言绝句

断雨零晴鸟语中，偶然乘兴踏春风。盛时裙屐逃亡尽，对酒江南两秃翁。
同孚侯剑泉饮沽肆·其二
作者：陈三立
朝代：清
体裁：七言绝句

味荐糟鲂炙乳豚，昏灯矮屋客愁翻。低头各忆求仙路，逻卒休猜腹诽言。
同实甫游莫愁湖樊山过访不遇次答见诒韵
作者：陈三立
朝代：清
体裁：七言律诗

火云烹雁万啼浮，看取荷湖作茗瓯。换梦青山存点点，生秋碧树对油油。尽容世变争孤注，可许人豪展一筹。翻怪使君未携客，鸊鹈声里与飞愁。
同晓暾璧元往观日本人幻剧
作者：陈三立
朝代：清
体裁：七言律诗

髡枝销雪飏乌窠，物外閒寻得子过。穿市轮蹄声飒沓，压场冠佩影嵯峨。侏儒阅世原同幻，歌哭牵肠亦已多。自昔眩人誇异域，暂凭跳舞警蹉跎。
同李刑部钱拔贡雨花台游眺·其一
作者：陈三立
朝代：清
体裁：七言绝句

片片秋阴木叶闻，閒携野色立高坟。乱山合处江涛白，留得新亭叫雁群。
同李刑部钱拔贡雨花台游眺·其三
作者：陈三立
朝代：清
体裁：七言绝句

第二泉边啮草新，残阳如水满城闉。寻常虎踞龙蟠地，独许寻秋三两人。
同李刑部钱拔贡雨花台游眺·其二
作者：陈三立
朝代：清
体裁：七言绝句

万家烟火蜂房似，六代英灵驴背谁。说法无人争蹀血，松阴竹色国殇祠。
同李绕暾登北极阁
作者：陈三立
朝代：清
体裁：古风

换寐独游豁蒙镂，隔峰欠跻北极阁。晓暾晴过发吾意，并驱疾指苍山脚。斗绝石磴益盘拿，顿觉衰迟筋力弱。岭半回头夕阳在，万屋炊烟青漠漠。城笳野吹争低昂，作阵寒鸦投踊跃。徐尽馀级款道院，垣壁穿漏凋丹垩。羽士告受六十弹，疾雷破山事如昨。往者戈戟照长髯，强移使节专一壑。天堑竟绝援蚍蜉，下睨烽火烧江郭。于今徼卒据匡床，过想横肱涕欲落。殿旁层塔尚孤耸，晚带湖屿气参错。霜风破肉不可留，对掷零愁荡寥廓。
同杨裕芬范钟登高观亭晚望因二子将别归有作
作者：陈三立
朝代：清
体裁：七言律诗

秃柳疏梅接夕晴，亭台上下鹊呼声。还怜黄叶扶人去，尚有青山为我横。襟底波涛喧万橹，酒馀笳鼓在孤城。花飞雪乱他时眼，忍更登攀写此情。
同次申拿舟至毗卢寺迫暮不得入眺还饮酒楼旁
作者：陈三立
朝代：清
体裁：古风

死丧恶耗满怀抱，仰屋支床日颠倒。出门唤桨写我忧，一道青溪为谁好。游舸数点气不骄，管弦零落喧呼了。何况阴风惨澹吹，夹堤杨柳绝啼鸟。毗卢寺隐钟山陬，穿尽三桥林木幽。窥窗捩柁苦昏墨，微见佛火摇钟楼。我倚虚空一针杵，踟蹰不得寻僧语。古来乘兴王子猷，转船匆匆同窜鼠。薛侯微叹寻酒楼，系缆其旁呼醪羞。虾蟹鱼鸡具盘簋，龌龊果腹还垂头。误促一鬟落飘絮，雨色波光对箕踞。人生万事触虚舟，不笑不歌亦撇去。
同沤尹病山太夷过剑丞不遇抚其园树而去
作者：陈三立
朝代：清
体裁：古风

迎旭步广衢，扬尘传笑语。渐瞥溪流横，众绿漏栋宇。兹园颇荒邃，古木自辈伍。豫樟益盘拿，香叶孕宿雨。一径露申繁，烟缕作网罟。墙隅仰老藤，伸臂复屈肘。想像起幽吟，寒乌能和汝。晚归应有恨，履迹迷处所。
同涛园栘叔酒罢至张园茗坐·其一
作者：陈三立
朝代：清
体裁：七言绝句

旋旋腹内百十事，兀兀车中三两人。酒渴此生忘一割，落园围话碧螺春。
同涛园栘叔酒罢至张园茗坐·其二
作者：陈三立
朝代：清
体裁：七言绝句

微晴草树骋游车，颤影池台仕女哗。剩客日斜吾与尔，忍看飞尽故巢鸦。
同益斋黄浦滩步月
作者：陈三立
朝代：清
体裁：五言律诗

夜楼持醉去，车下有新凉。草润月痕碧，潮喧江气黄。閒身无检束，偶语不寻常。取适换人世，飘歌亦断肠。
同石钦仁先絜先恪士寻富春山水宿桐庐逆旅明日易小舸上溯七里泷登钓台复还抵桐庐宿为赋纪三首·其一
作者：陈三立
朝代：清
体裁：古风

初閒湖上踪，竟媚江干景。薄江千万峰，灵奇出人境。掩晕翔烟笼，染黛纤茸整。历历开画图，霏霏散绮锦。红树衔青波，缥缈蓬莱影。手揽狎篷背，摩荡天机永。百里造仙都，馆夜吟魂警。恍立渐西翁，揖客相与饮。嬗代为鬼雄，忍对怒生瘿。照窗桐君山，微冷压衾枕。
同石钦仁先絜先恪士寻富春山水宿桐庐逆旅明日易小舸上溯七里泷登钓台复还抵桐庐宿为赋纪三首·其三
作者：陈三立
朝代：清
体裁：古风

投筇下绝壁，酸胫憩祠屋。残阳有归舟，延颈恋幽躅。暝霭破星芒，岩峦逾簇簇。中流遮神飙，肌肤寒起粟。釜漏不可炊，战齿且瞑目。二子橐驼坐，哦句出饥腹。吾曹天所遗，泪许波涛续。依稀恸哭记，骑鱼水仙读。就托灯火楼，呼觞问糜粥。卧数汗漫游，江白梦犹绿。
同石钦仁先絜先恪士寻富春山水宿桐庐逆旅明日易小舸上溯七里泷登钓台复还抵桐庐宿为赋纪三首·其二
作者：陈三立
朝代：清
体裁：古风

移舠翼长风，晓翠浮衔杯。买鳊具一饭，隽味翘鲙材。坐接秀岭重，澄江萦且回。耸霄螺旋门，眩转沿曲隈。山腹映微点，屡瞥烦惊猜。钓台列东西，造化故安排。穷磴跻遗基，但咽天风来。传壑啼画眉，晴漪鸥鸟开。严公写所乐，谢生声其哀。变灭区中事，悠悠负我怀。趺石平如案，题字残莓苔。悬影万象旁，冥会以徘徊。
同纪拔贡汪进士易兵备集梁司乐宅赋诗遣兴并谢南皮尚书送酒
作者：陈三立
朝代：清
体裁：古风

阴霖卷郊垣，喧鼠荡阊阖。言寻隐者居，遂造佳人榻。庭英香欲零，阶芜暖始匝。图书黠鼠窥，讴咏流莺答。昵兹朋侣旧，兼无耄孺杂。顾枧猛潇洒，兴寄贬冘闼。沈沈三古心，漠漠几两鞜。江湖帘外閒，魂箩镫前飒。尚书眷时序，佳夕移壶榼。橙梨烂生光，羹炙竞就嚃。雄襟照等夷，雅谑诱噂誻。蛇龙下榱栋，虮虱扪靺鞈。稍分边圉忧，孰任胡骑踏。借箸思贤才，揽袂睇宙合。藏蕤纤月映，杳暧疏烟搭。皎悬一虑新，虚伫万情纳。座吹唾作珠，酒满烛如塔。早递漏依稀，已罢钟鞺鞳。吟归趁卖浆，惊拂城头鸽。
同袁伯夔絜漪园观梅
作者：陈三立
朝代：清
体裁：五言律诗

单车冲雨去，花盛旧园池。一径曾扶醉，三年得再窥。香寒蜂避屐，影好鹊存枝。飘梦东风满，安知主客谁。
同闲止和倦知感事诗触景增愁乃摆落而托俳谐体仍用其一东韵
作者：陈三立
朝代：清
体裁：七言律诗

小雨生寒蚊蚋尽，功同扫寇与平戎。息身欲笑耽吟岛，载酒应惭问字雄。梦恋饲鱼荷叶饼，閒期射鸭竹枝弓。天遗我辈兵戈外，搔首摩须和一东。
同闲止和倦知感事诗触景增愁乃摆落而托俳谐体仍用其一东韵
作者：陈三立
朝代：清

小雨生寒蚊蚋尽，功同扫寇与平戎。息身欲笑耽吟岛，载酒应惭问字雄。梦恋饲鱼荷叶饼，闲期射鸭竹枝弓。天遗我辈兵戈外，搔首摩须和一东。
同闲止杜园晚步湖堤上用前韵
作者：陈三立
朝代：清
体裁：七言律诗

疏柳摇湖叶叶声，新堤沙净簟纹平。千岩作暝鸦群没，一水涵空鱼队行。绰约重楼歌吹隐，飘旋小艇羽毛轻。胡床列坐车音里，远火高低隔雾明。
后园携家人晚步
作者：陈三立
朝代：清
体裁：古风

日脚气犹温，柳外栗留影。扶携步芳菲，吹沫方塘静。暧暧薰风高，桑椹烂墙梗。盈寸苇芦茎，连丛可没颈。牵衣蹑履间，偷閒特自幸。忆杂邪许场，朽绠挽斜景。骇汗目眯尘，茹吐喉置鲠。枭音破虚空，爪距下一逞。蹴蹋海水飞，沾洒到袂领。遑云必恭敬，祗办召灾眚。肺肠成作痴，魔魇互相警。引还薜萝壁，矧味菜根永。烟霞结氤氲，有此苏耽井。于陵与东陵，脱命两訾省。孺人护蚕蠋，稚子跃蚱蜢。语笑咫尺尔，负手验木瘿。
后园晚步·其一
作者：陈三立
朝代：清
体裁：七言绝句

照眼蒿芦枯作薪，寒塘千步跃鱼鳞。残霞欲挂月钩白，却有垂杨解向人。
后园晚步·其二
作者：陈三立
朝代：清
体裁：七言绝句

隐隐砧声落叶声，晚风墙角自凄清。閒吟刚在啼乌外，衔去江城一片晴。
后园茅苇锄除尽遽得旷地数亩晚步其闻吟二绝·其二
作者：陈三立
朝代：清
体裁：七言绝句

儿童觊作抛毬厂，厮养贪连种菜园。留兴老夫候明月，累唏歌啸了无痕。
后湖观荷
作者：陈三立
朝代：清
体裁：古风

后湖十里荷，怒挺花与叶。倒卧蔚蓝天，弥望莹无隙。万星缀密疏，光影划仍叠。仄艇疑贯槎，且犯斗牛阙。微馨袭氤氲，餐气醉至骨。摇摇隔仕女，袅袅翻峡蝶。傍洲跻茗亭，面堞坐超忽。裂出荒奥区，苇竹森毛发。祠宇屹相望，沙户听祈谒。独抚祸乱馀，游赛迷像设。风物杂兵气，残烬映目睫。月白踏水仙，定闻对呜咽。
后湖观荷
作者：陈三立
朝代：清

秋阴孕晨雨，凉色润郊郭。游侣鱼贯前，野航欣有托。捷疾脱箭靫，飘兀捲笋箨。萧萧葭苇风，零语挂寥廓。菱芡纷纠缦，细杂波光掠。败荷犹映蔚，千顷青漠漠。淤洲得柳堤，板桥半烧烁。一二冲烟鸥，衔鱼眼中落。棘径夹修篁，遂陟太傅阁。云霄万古意，相顾年腰脚。饥僧亦逃去，租吏稍朘削。风景举目非，谁云世外乐。小饮敌荒寒，积虑赦缠缚。归随捆箬舟，听噪城门鹊。
后湖观荷同游为谭组安大武兄弟吕蘧生韩子衡成习之萧雅泉俞寿丞
作者：陈三立
朝代：清
体裁：古风

雨馀炎景更，挟客骋荒乘。披榛城阙外，平湖卧圜镜。初荷一望迷，翠盖争郊迎。摇烟出綵朵，离立红裳映。小艇穿逶迤，宛夺羊肠径。温馨生发肤，微觉凉吹并。系杙寻茗亭，苇竹烽烬剩。倚栏俄有获，水鸟啼声竞。侧睨旧楼台，夙昔飞觞咏。醉态围千山，雄谈杂嘲评。人鬼互代谢，嗤碎北海榜。浮踪抚景光，念念换衰盛。回棹落悲笳，兹游奖乘兴。
向夕病卧闻钟声
作者：陈三立
朝代：清
体裁：七言绝句

幽幽丈室炷香清，示疾馀光道不成。默诵楞严今悟否，浮魂滞魄散钟声。
君山
作者：陈三立
朝代：清
体裁：五言律诗

青青相向尽，松竹窅然深。中有二妃泪，难为终古心。波声衔断怨，云色背长阴。到眼谁能别，横予江上琴。
吴仲言属题罗瘿公病起诗遗幅·其一
作者：陈三立
朝代：清
体裁：七言绝句

死别馀披病起诗，灯痕魂气与迷离。回肠影事安心药，终古谁怜此士痴。
吴仲言属题罗瘿公病起诗遗幅·其二
作者：陈三立
朝代：清
体裁：七言绝句

西山抔土一诗人，付我题碑岁又新。想得九冥成浅笑，群儿顾曲对扬尘。
吴剑泉鉴园图
作者：陈三立
朝代：清
体裁：古风

送老白下居，涉览供幽异。带溪复面山，鉴园久称最。楼栏荫竹树，徙倚浴灵气。主人矧振奇，时时饮文字。野服杂行列，吟啸压歌吹。雪辰或月宵，拿舟乘兴至。平生哀乐怀，掬与染苍翠。隔岁暑未残，孤游坐微醉。暝色合城堞，遥岸绝鸣吠。顿悲遭运改，下上极蜩沸。群儿戏帷幄，泽竭小雅废。起陆兆龙蛇，浩荡恐莫制。指点主人痴，壁留护花句。回首酒濡唇，一鬨覆神器。舍去窜海角，踯躅噤相视。万方扬虞唐，赢得乱归思。写图痛今昔，此亦瓯脱地。噫嘻吾何说，有说记梦寐。
吴城二绝·其一
作者：陈三立
朝代：清
体裁：七言绝句

湖尽帆墙已作堆，照波新燕去还回。踏歌声里东风暖，柳色都扶百尺台。
吴城二绝·其二
作者：陈三立
朝代：清
体裁：七言绝句

头纲未办开茶市，腹地犹能放米船。我有成亏在胸臆，欲移牛背看山川。
吴城作
作者：陈三立
朝代：清
体裁：七言律诗

千摇万兀落吴城，把酒呼鱼转自惊。聊信风痕飘独梦，不成雪意放微晴。一隅都市沿衰耗，百战戈船送老成。曾写望湖亭上语，祇今哀雁暮纵横。
吴章岭归途望庐山
作者：陈三立
朝代：清
体裁：七言律诗

千盘百叠吴章岭，赤日能呼五老峰。放蝶岩花香草木，饮牛涧瀑乱球琮。拂残阊阖襟边酒，归去江湖鬓外篷。学道寻仙无一遂，何年五岳起吾胸。
吴章岭归途望庐山
作者：陈三立
朝代：清
体裁：七言律诗

千盘百叠吴章岭，赤日能呼五老峰。放蝶岩风香草木，饮牛涧瀑乱球琮。拂残阊阖襟边酒，归去江湖鬓外篷。学道寻仙无一遂，何年五岳起吾胸。
吴芝英夫人属题所藏四女士画轴 其一 董小宛孤山感逝图
作者：陈三立
朝代：清
体裁：七言绝句

漆云横榻雪笼湖，阅世梅株伴老逋。一缕愁痕量尺寸，花时放鹤此人无。
吴芝英夫人属题所藏四女士画轴 其三 方婉仪秦楼惜别图
作者：陈三立
朝代：清
体裁：七言绝句

背面伤春画稿存，夜楼都冷女郎魂。老夫不记挑灯语，别有青溪拾梦痕。
吴芝英夫人属题所藏四女士画轴 其二 马湘兰翠袖佳人图
作者：陈三立
朝代：清
体裁：七言绝句

已绝朱弦不自持，鬓低苍玉两三枝。袜尘一点鸦衔去，海断天荒更忆谁。
吴芝英夫人属题所藏四女士画轴 其四 黄媛介流虹桥遗事图
作者：陈三立
朝代：清
体裁：七言绝句

流水犹摹呜咽声，了无言语不胜情。尺坟左右梧桐老，双鸟鸣应达五更。
吴董卿大令在扬州见余近句有诗相及赋此酬之
作者：陈三立
朝代：清
体裁：七言律诗

写忧龊龊拈吟笔，偶尔流传江海间。猥损新篇从咏叹，早支幽抱看人寰。霜悬亭馆初相见，席卷英豪未可攀。世乱空文忝吾辈，嗟君双鬓亦凄閒。
吴补松同年之室花夫人七十生日冢嗣絅斋编脩为徵双寿诗补松年盖六十有八
作者：陈三立
朝代：清
体裁：古风

辟地翔海壖，过逢尽耆耇。觥觥补松翁，吟靡社中友。所蓄非世儒，光怪唾霄斗。渊居翘胜情，鍊魄携仙偶。翁始困诸生，曾倚劬井臼。翁既历仕宦，相映琢琼玖。名业励特立，述作赞不朽。广誉归宾婚，美意安僮叟。义方起弥缝，功亦补天手。有儿扬清芬，孙曾芝兰薮。翁擅一家乐，笑犹对健妇。赁庑和五噫，晚节播人口。万方熢燧垂，自拥元气厚。偕臧斟酥醪，声烂风化首。
吴鉴园携高足芸芳英少过访·其一
作者：陈三立
朝代：清
体裁：七言绝句

逢场灯火眩倾城，飞出霓裳按拍声。谁识就谈辉茗坐，雍容襟度一书生。
吴鉴园携高足芸芳英少过访·其二
作者：陈三立
朝代：清
体裁：七言绝句

擅书工画盛名驰，观妙灵台自得师。还作鉴园诗弟子，飘吟物外海鸥窥。
吴颖涵老人属题独坐图·其一
作者：陈三立
朝代：清
体裁：七言绝句

飏海旌旗冷吹前，惊疑过市地行仙。跨鞍身手悬河口，照影东湖四十年。
吴颖涵老人属题独坐图·其二
作者：陈三立
朝代：清
体裁：七言绝句

授我昏煤独坐图，留题手迹错珊瑚。儿时亦托升平世，应话贞元泪眼枯。
吷庵寄和山中雪诗聊用俳谐体为答博一笑·其一
作者：陈三立
朝代：清
体裁：七言绝句

空荒冤魄锁天牢，见雪岩枝拥节旄。拾作断吟明寸梦，吹浮海气一鹅毛。
吷庵寄和山中雪诗聊用俳谐体为答博一笑·其二
作者：陈三立
朝代：清
体裁：七言绝句

豪韩盛播南园咏，瘦岛孤翻小沼歌。奇景终输楼底雪，邻场白狗换明驼。
吹香亭
作者：陈三立
朝代：清
体裁：五言律诗

圆池覆小亭，亭背万山青。云满凉初合，风深梦自零。凭阑观妙徼，载酒吊精灵。黄叶如相讯，飘萧故可听。
周景瞻乞题端忠敏所赠汝阴鼎拓纸
作者：陈三立
朝代：清
体裁：七言绝句

法物斑斓万景涵，曾收汝鼎补丛谈。等閒落手兴亡券，一片魂迷宝华盦。
周雪盦乞题浮岚作雨石供为九云石之一
作者：陈三立
朝代：清
体裁：古风

非烟非雾埋晴旭，亏蔽景光森雨足。一卷之石吐氤氲，雪浪无奇艮岳俗。即今旱气烛东南，孑遗遍祷流滋甘。傥置坛场历郡国，眼穿活我比瞿昙。
和东坡咏雪浪石
作者：陈三立
朝代：清
体裁：古风

坡公屡咏雪浪石，状写笔势交崩奔。奇质异熊虽未睹，但喜曾落天骄魂。当时战法袭古制，或备取给非虚言。世变铁石久代嬗，等为玩具誇留存。况今海国争喋血，飞车潜艇难胜原。区区我仍却强敌，守禦宁患群雄吞。独怪公宝仇池供，九华坐失增烦冤。胡不挟此诣西夏，功收一炮尤喧喧。辱公摩挲又千载，瑰物空遗吟咏痕。近传岿然蹲正定，有馈权贵移白门。岁时遭遇持节去，弃置今归刘氏园。好奇宜下米颠拜，摹似兼欲倪迂扪。会瞥积气补霄汉，箕斗下烛云涛翻。咫尺寻访副公愿，预设诞语焉足论。
和伯韬率成之作兼柬宝甫
作者：陈三立
朝代：清
体裁：七言律诗

魏勃何堪扫相门，安排结帽赁舂村。百年饥饱成相念，田坐宾朋且莫喧。填海几违衔木计，斫岩应有采樗魂。网鲈射鸭荒陂在，未觉衣冠涕笑存。
和伯韬酬李拔可新句
作者：陈三立
朝代：清
体裁：古风

吏穷心亦穷，寤寐有秋风。为吐思君句，亭亭物象空。绿辉生草木，白日在帘栊。江海一相照，起予鸣砌虫。
和何承道月夜露坐
作者：陈三立
朝代：清
体裁：五言律诗

纤月在回塘，娟娟照一凉。芙蕖怜共小，婀娜不能觞。露下晴无影，云吹梦有香。遥分银汉色，持艳上君堂。
和夏午彝登清凉山望台城·其一
作者：陈三立
朝代：清
体裁：七言律诗

高风四面楚歌声，乱叶飞旋小阁晴。尽许金杯添野水，宛如玉貌在围城。千年废井询过客，一角荒亭卧老兵。江上楼船湖畔冢，襟痕空对夕阳明。
和夏午彝登清凉山望台城·其二
作者：陈三立
朝代：清
体裁：七言律诗

冶城亭馆胜绝处，草树荧荧光醉人。鸡犬声依钟梵起，鸟乌影啄屋山驯。霜沉岩壑花初寂，席卷英豪迹已陈。栏楯残僧话天堑，閒愁分取绕车轮。
和太夷过叉袋角剑丞新居
作者：陈三立
朝代：清
体裁：古风

匡山五爪樟，崛挺阅千岁。亦有到天藤，蒙笼挂猿狙。谁谓开先刹，负趋掷海市。藤施百尺阴，樟量十围大。馀木列数百，柯叶交青翠。日气蓄澹薄，月色漏破碎。场篱环河流，绕足听鼓枻。音响落荒寒，形影斗魑魅。吾侪丁穷屯，宁问孰先毙。一息谢天伐，入林此把臂。瘿树坐窅然，至德始遗世。光景袭沈沈，睡味滋肝肺。莎径引噤吟，暝哢与摇曳。
和孟乐城北道中感垂杨之作
作者：陈三立
朝代：清
体裁：七言律诗

骎骎车马看腾驰，始觉相逢老大时。头白眼花身是赘，日长烟暖梦如丝。门前猫犬都相识，海内风尘问所之。信有垂杨能赚客，道旁苦拂酒痕悲。
和宗武晓起对菊
作者：陈三立
朝代：清
体裁：七言律诗

阶前放菊小如钱，雨过晴初亦自妍。欲挽蝶魂殉盆钵，忽移雁唳满山川。落餐空记行吟地，晚好私成共命年。公对南山寄篱下，哈喇照酒更谁传。
和宗武金陵岁暮次其韵
作者：陈三立
朝代：清
体裁：七言律诗

风光乘传杂齐髡，阿阁重重剑底魂。犹羡敝裘尸合从，祇邀邻笛送朝昏。污尘鬓发残阳乱，吐句肝肠寸恨温。为客江南今更贱，霜痕万里隔修门。
和实甫山堂雨夜遣兴
作者：陈三立
朝代：清
体裁：七言律诗

屡挟江声到此山，亭亭桂树向人閒。胡麻煮茗喧残夜，桦烛传笺破醉颜。蟋蟀殷床如有约，鴐鹅啼雨去无还。痴儿情思同秋叶，飘飏红窗翠壑间。
和实甫恰园观女优
作者：陈三立
朝代：清
体裁：七言律诗

摇江灯火接楼台，乱眼氍毹万舞才。歌泣已开新世界，神仙真谪小蓬莱。迷离傍地谁能辨，老大逢场意自哀。终竟人间闻此曲，梁尘飞尽一归来。
和左太冲招隐二首·其一
作者：陈三立
朝代：清
体裁：古风

世途遘忧患，慨思方在今。衡泌有寤言，悠悠弦素琴。游鳞久潜濑，羁雌亦投林。山中霜露高，崿岫杳阴沈。流淙抗馀响，虚谷写遐音。踯躅孺子歌，逶迤梁父吟。逝从采薇客，谢彼组与簪。
和左太冲招隐二首·其二
作者：陈三立
朝代：清
体裁：古风

税驾自西郊，修逵蔽莽榛。踌躇顾天下，窅然丧我神。形累负时役，成亏沦道真。鬼阚高明室，遑云据要津。耿介矢幽栖，微尚欲何伸。观徼宥物理，养生遗世尘。苟适偶耕性，毋违乐山仁。杖策各有归，勉旃筮兹辰。
和恪士登楼感愤之作
作者：陈三立
朝代：清
体裁：七言律诗

老眼还期然死灰，摩挲斜日下楼台。草间狐兔遗鸣镝，天外蛟螭护蛰雷。杼轴祇为沈陆券，瓶罍馀看过江才。毁车杀马都陈迹，千尺溪流照影哀。
和梁节盦饮集两湖书院水阁一首
作者：陈三立
朝代：清
体裁：七言律诗

颠风飞雨卷竿旌，明灭湖亭断雁声。柳色半堤秋浴槛，烟痕万瓦暝摇城。閒心江海围花笑，短剑氍毹映酒横。岁晏分明良宴会，更回怀抱倚孤檠。
和答伯夔见寄招还沪居度岁
作者：陈三立
朝代：清
体裁：古风

万触咽无声，遁悲缠卧雪。群公互托咏，子亦凭一吷。离操发至听，幽栖动高瞥。飞刀割流霞，咽使中肠热。忆往藏海屋，竞仰瓦沟白。携手挽风光，笑语溢奔辙。生涯王尼车，端为借马设。阻绝伏寒山，孤呻抱营魄。藜杖废登览，篮舆谢摇掣。岂吝从欢赏，坂险层冰结。幽篁屈所依，空宇陶无悦。企续鸿雁行，待与猿鹤诀。
和答南皮尚书淩霄阁置酒用原韵一首
作者：陈三立
朝代：清
体裁：古风

邻生赁庑耽幽閒，户外翠叶看成殷。时从哦啸向商阁，石磴下级廊百弯。朅来冻雪闭天地，珠宫贝阙谁能攀。拥鼻匡床饱刍钣，微闻屐齿喧人间。尚书精气挟日出，照耀玄象同春颜。公家事了发奇虑，自携僚从临江山。恰有散人对觞斝，况当行子辞津关。饥乌飘雁各在眼，冰枝门槛声相环。默探万化纳胸膈，馀技角出包灵顽。柏涂竞试东方隐，竹杖欲掷苍梧斑。从来烹鲜资治国，煎熬燖炙宁辞艰。银盘芳柑射睛色，暖嘘土脉连枯菅。恍惚竿旌拂鲛市，楼船岁暮嗟来还。公挈道家九流长，方以妙略驯戎蛮。阳愆阴僭贼至计，战胜万物夫何患。众鬓皆醉窃有祷，曰斡元运瘥尪瘝。
和答梅泉雪后见寄兼述冬雷可怪事
作者：陈三立
朝代：清
体裁：七言律诗

四山冻合九霄颓，老骨真埋叠雪堆。兀抱寒声苏茗饮，尚浮断梦认樱开。呵毫海月应争妒，饤石邻翁亦卖呆。语怪更烦忧破睡，欲呼饥鹤啄飞雷。
和答闲止翁见赠同疴韵
作者：陈三立
朝代：清
体裁：七言律诗

作健居然谢卧疴，万金良药饮亡何。醉魂并入凌云气，世患收为变徵歌。湿沫呴濡非不幸，素心赏析已无多。月宵霜径呼乘兴，山鬼从之薜荔阿。
和答闲止翁见赠同痾韵
作者：陈三立
朝代：清

作健居然谢卧痾，万金良药饮亡何。醉魂并入凌云气，世患收为变徵歌。湿沫呴濡非不幸，素心赏析已无多。月宵霜径呼乘兴，山鬼从之薜荔阿。
和肯堂雪夜之作
作者：陈三立
朝代：清
体裁：七言律诗

偪仄江南无可语，祇馀残泪洒残年。况当夜雪园亭畔，更觅吟魂几榻前。万古酒杯犹照世，两人鬓影自摇天。痴儿未解寒灯事，任咤尖叉合比肩。
和胡济宽庚寅元旦试笔
作者：陈三立
朝代：清
体裁：七言律诗

杯酒生涯不问年，回头城郭五云边。支离叟已能忘世，安乐窝真别有天。缓带歌回茶市静，扁舟兴动柳丝牵。何时重访长生诀，笠屐归来拜散仙。
和苍虬
作者：陈三立
朝代：清
体裁：七言律诗

匡山骤别留残唾，燕市惊逢接苦言。忧患弥天公亦老，支离示疾我犹存。醉醒同匿桑榆影，往反应迷关塞魂。剩有馀生补馀恨，饮冰不改肺肠温。
和范二夜话时闻贺举人国昌堕章江死王苏州仁堪亦卒官
作者：陈三立
朝代：清
体裁：七言律诗

贺生投骨夹江濆，更兆龙蛇厄使君。生死一条镫欲语，哀歌无地雁相闻。倚梧户牖过魑魅，呵壁精灵可辈群。万世思量还自媚，送寒城吹已纷纷。
和酬倦知同年七十有七自寿诗
作者：陈三立
朝代：清
体裁：七言律诗

穷海荒山隔夕曛，蔽天夏木鸟呼群。石剸魂梦成娱我，杖拂须髯最忆君。传句邀窥松罅月，饤盘欲馈岭头云。年年倔强人间世，却魅元精待策勋。
和酬叔节
作者：陈三立
朝代：清
体裁：七言律诗

九朝海内数清门，鸾占风霄鹤占村。犹守文章一家则，偶矜标格万人喧。死生骨肉同今日，去住华夷剩断魂。大义微言窥腐史，六家指要傥旁存。
和酬小鲁见寄
作者：陈三立
朝代：清
体裁：古风

万缘随化迁，一瞥不可追。譬如聚鹅雁，旋作劳燕飞。子初驻江南，且哦且遨嬉。猥嬲苏台游，颠踬阿香辎。捧腹屡暴下，遑顾翠眉嗤。解装宿使府，论道抉瑕疵。词流四五辈，赏宴颇解颐。瓜艇七里塘，隅坐老昼师。暖日耸毛发，枯风扇涟漪。小妇谙吴烹，粢饵献盘匙。菰粉荷叶糜，笋蒲炙薄耆。快啖顾巧笑，风味埒鸱夷。欹岸龙寿寺，血经烂珠玑。灵迹誇三生，感叹逐臣诗。别探真娘墓，虎邱环剑池。香魂霸业尽，斜阳叫栖鸱。兴阑子益惫，嚬呻动罘罳。主人强遣客，踉跄江海陲。就舟获苏息，宵尽钟山窥。飞雨忽翳空，拒捍莫我偕。别语杂邪许，踽踽抱被归。其时江汉灾，潦溢疫踵随。况兼陆浑烧，飓母掀海来。戕毙万千人，谁能稽货赀。有司急政役，计榷笼烝黎。疮痍那受刮，子又怒奋髭。起持巇隙间，甘冒大猾讥。岁时慕洗耳，撄冠救吾侪。世患日缴绕，溺亦然死灰。咄子所触历，闻者纷涕洟。新秋眼目豁，涛澜静渺瀰。伸纸疾少间，远贶琼琚辞。陈义何昭晰，摛采何葳蕤。侧揣贷亲故，溢饰邻阿谀。谓妄亦未可，动魄醒肝脾。我固有微尚，不与一世驰。南柯悯蝼蚁，东钓量蛟螭。儒墨互提挈，涵演剂厥施。上希皎皎阳，下葆冥冥私。异同幸相笑，终堪为子知。
和酬庸庵同年见寄·其一
作者：陈三立
朝代：清
体裁：五言律诗

小别更寒暑，深藏怨弃遗。宁忘吟在纸，敢诉命如丝。寇盗环山动，猿猱恋木痴。为怜殉薇蕨，乞食复何之。
和酬庸庵同年见寄·其二
作者：陈三立
朝代：清
体裁：五言律诗

题塔馀残侣，偷娱花近楼。二豪相继尽，孤唱更谁酬。老味餐元气，荒居拥古愁。拨云开梦路，摇入海山秋。
和闺咏
作者：陈三立
朝代：清
体裁：七言绝句

玉簪斜缬内人妆，风软流苏滟滟凉。夜半汗香扶梦起，模糊开满小南强。
咏佳人
作者：陈三立
朝代：清
体裁：五言律诗

金屋有佳人，阿那闭好春。晚妆聊自整，深坐若为颦。刀尺思何减，楼台恨转真。鸳鸯三十六，凭汝教相亲。
咏小松·其一
作者：陈三立
朝代：清
体裁：七言绝句

阶庭三尺小松树，待长龙鳞岁月閒。霰雪纷纷冰齿齿，一尊对汝气如山。
咏小松·其二
作者：陈三立
朝代：清
体裁：七言绝句

杜陵移植草堂中，配汝茫茫笑略同。莫为旁枝发桃李，仰天倔强拒春风。
咏小松病山自沪居写寄除夕诗句题其后·其一
作者：陈三立
朝代：清
体裁：七言绝句

盲风合海雪光沈，断巷深灯耿独吟。想得闭门除夜盏，闻鸡滴入报恩心。
咏巢燕
作者：陈三立
朝代：清
体裁：五言律诗

久雨妨归客，庐穿簟未乾。巡檐仰巢燕，愧汝补泥完。战地曾轻入，歌梁恐误看。将雏娱旦暮，共影傍阑干。
咏玉胎羹十六韵
作者：陈三立
朝代：清
体裁：古风

尚书趣益高，鼎味登新样。花瓣芼竹萌，香色俨醇酿。仙传餐玉法，巧试无多让。艳夺女郎妆，清挹君子量。馨逸土膏全，沆瀣天倪养。落英合二美，回甘快一饷。琼糜傥其亚，皛饭恐相妨。苗疑蓝田种，筐肯湘妃贶。点匙忌萍菹，堆桉屏蒟酱。灵液输浸淫，砑光浮荡漾。蕨哂小儿拳，酒换渴羌脏。不数山蓣汤，欲接春菜唱。拂衣落江海，差谢啖蟆谤。浇胸渣滓净，遗世神俱王。同功三危露，饮和恶能忘。玉糁压南烹，创获公与抗。
咏盆植水仙
作者：陈三立
朝代：清
体裁：七言绝句

素标姱态盛根芽，升降骚魂处士家。莫向江边问梅发，雪中天地倚孤花。
咏篷底蜘蛛
作者：陈三立
朝代：清
体裁：七言绝句

篷底蜘蛛意绝痴，缘篙偎桨已多时。也知满腹槎枒甚，晚向风江挂一丝。
咏紫薇
作者：陈三立
朝代：清
体裁：古风

采采曲阑通，婀娜自作丛。低英初照雨，密叶未移风。芍药羞春异，辛夷抽恨同。金屋无留赏，况闭春堂东。
咏萤
作者：陈三立
朝代：清
体裁：古风

山中草夥萤不断，日落雨残万星乱。暂得光辉起岩谷，谁解飞寻压霄汉。我来对此翻眼明，微物能引天机清。世间何处无日月，看看忍待空中灭。
咏蝶·其一
作者：陈三立
朝代：清
体裁：七言绝句

寒雨高镫蝶到才，迷离帐角更徘徊。十年春思沈于海，却向穷山映梦回。
咏蝶·其二
作者：陈三立
朝代：清
体裁：七言绝句

闻说仙人有辈群，故应遣汝醉斜曛。开窗欲令风吹去，又恐飘零堕白云。
咏阶前两桂树
作者：陈三立
朝代：清
体裁：古风

峥庐阶前两桂树，分立东西好标格。饱酣露雨摇春风，掩拂户牗乱天色。嫩枝旧叶能几何，低昂苦作深浅碧。有鸟飞上昼夜啼，似怜先公亲手植。始移根干有尺寸，忽已枝撑塞檐隙。山中淹留憺忘归，往往看汝停酒食。我来草木都隔世，祇许血泪洒墙壁。当时辛苦浇花人，亦复死去埋庐侧。乱离忧患谁指数，拂拭益伤孤且直。直须顷刻吹作花，落取秋河洗胸臆。
咏鲥鱼
作者：陈三立
朝代：清
体裁：古风

淫霖涨江潭，万网簇云隙。跳腾鲟鲙外，拍呼诧奇获。银鳞耀空晶，筛蓰小盈尺。苍黄输县官，供张走吏役。高官散晨衙，鼓吹沸四壁。珍此搓头鲜，肥甘撤狼籍。锋棱隐豪芒，莹腻拨鲕脊。金盘闪瑶光，玉匙溢琼液。醉饱满群公，厨人恣投掷。下士久得尝，逍摇召宾客。选味压鲂鱮，居奇斥鯈鲫。颠倒芼盐豉。觥酬互辟易。病馀谢腥膻，玄德沛川泽。观生溟渤表，天和煦无迹。咨汝詟宠灵，朝真祝融宅。浩荡千里波，中道婴世厄。烹鲜饕在兹，充庖祸相积。机牙伺游咏，过河泣奚益。当歌向冥天，三嗅挂琴席。
哀刘好愚
作者：陈三立
朝代：清
体裁：古风

老惫息匡床，亲朋乱梦寐。山阻江海迷，飞音又伤逝。好愚伟丈夫，神完骨峻厉。胸中经国谟，抱能靳未试。退劳乡并役，寸效见嗟异。缩地赞长房，屡竭囊底智。登危游羿彀，况瘁程功岁。扰扰溃成谋，汹汹陷众喙。预戒制一棺，趋死躬殉易。愧我诗酒污，束手瞠目视。兵起脱破巢，枯枝卯蝉蜕。海市挈歌哭，倒肠收气类。归傍郁孤台，味永楞伽字。逃禅促为鬼，孰张烈士志。世难益层叠，南云杂烽燧。捍患失健者，魂逐涕沾袂。
哀郑叔问舍人
作者：陈三立
朝代：清
体裁：七言律诗

抱蜀人呼老画师，稽天大浸更安之。偶喧都市韩康药，上接风骚贺铸词。通德卜居增掌故，南华玩世托支离。盖棺殉以穷愁味，忍向吴门表五噫。
哈同园
作者：陈三立
朝代：清
体裁：五言律诗

晚色慈乌聚，荒湾恶犬喧。已成娱老地，况过给孤园。暖合青苍气，春悬醉梦痕。应怜绛雪海，花下与招魂。
哈同园观梅
作者：陈三立
朝代：清
体裁：古风

沪渎数园林，贾胡有胜地。手辟一村落，营筑蔼佳气。楼亭互映带，水石见明丽。棕榈荫牛宫，溪流贯其际。系桥黄蔑舫，鼓棹破层翳。别径梅百株，红白媚栏砌。烛天霞焰焰，迎日香细细。往岁联觞榼，偃仰听高吹。驹隙不自保，看花又移世。游侣爱竹坞，坐玩横斜势。抚茗待翠禽，魂小棋声碎。独嗟非我春，摘棱乱愁思。
哭于晦若侍郎三首·其一
作者：陈三立
朝代：清
体裁：古风

絮语市楼杯，终古死别地。我把青溪钓，君拾千墩翠。弹指两月耳，告凶魂魄碎。堂堂千载人，飘蓬毕身世。自深幽忧疾，药物孰宜忌。馀生视缀疣，天果速其毙。海岸风肃然，白日导精魅。撒手有不忘，夜雨联床笫。
哭于晦若侍郎三首·其三
作者：陈三立
朝代：清
体裁：古风

君奋大匠门，术业夙称举。甄录抗深宁，网罗擅贵与。草檄上相幕，翩翩邹枚伍。立朝见迂阔，正色气如虎。国破屡狼狈，终依黄歇浦。海隅聚流人，过逢互摩抚。摊钱耽醵饮，哀乐倒肺腑。寻常挟孤愤，滑稽评今古。旁嗔愈妩媚，摆落世上语。同车几何日，忍忆坠伤股。微命悬残运，孰能知死所。待扶现在身，一拂齧棺鼠。
哭于晦若侍郎三首·其二
作者：陈三立
朝代：清
体裁：古风

国家昔改制，争尸宪政名。君时使瀛寰，洞视乖背情。移疏列利害，剖抉苏狂酲。秉钧卒不悟，矫厉掩精诚。戏具殉一掷，四海沸飞蚊。乘敝发群盗，大命随之倾。迫撄崩坼痛，担簦俟河清。泗鼎鲁阳戈，寤寐相逢迎。置身夷惠间，微言表儒生。谁何助张目，今益涕纵横。
哭亡室罗孺人诗
作者：陈三立
朝代：清
体裁：古风

时淹怨已沈，岁改哀仍长。人生眷绸缪，哀怨自相将。忆昔与子偕，悠悠酉之阳。其时春雪满，崎岖以前行。穹林故参天，重峦带回冈。丈人宰岩邑，夙昔垂令名。仓黄喜我至，忻昌结中情。佳期日维吉，牛女正相望。鼓吹沸署闼，宾从罗壶觞。雁奠礼已谐，鸳栖誓无忘。虽愧射屏选，颇宜齐案庄。蔼蔼兰房中，依依绮阁旁。昏星连晓漏，言笑随风飏。莺花四月和，窈窕理归艭。牵愁辞弟妹，陨泪诀高堂。宁知生别时，翻为死别场。去去日已晚，乘流压轻装。惊飙豗绝壑，激浪斗飞湍。行迷磊石高，子提我于床。相看沙水浑，一笑烘衣裳。赓吟眺郊邑，揩眼淩湖湘。入门各自亲，一一承尊嫜。为妇义初起，娴仪事能详。余妹弱而娇，与子互相倾。低头含细辨，往往达五更。子德实柔嘉，良以答平生。无何子出腹，随官在边城。家人大欢喜，庆者填门墙。时子颇多病，汤药事屏营。萧条年岁殊，哀乐为亏盈。子独抱幽忧，日夕以煎烹。思亲蜀道难，归妹徒用伤。其年正月吉，太岁次于庚。呱呱复产子，血气亦俱戕。孟秋宦河洛，相依事长征。舟楫阻程期，二竖缠膏肓。行行淮颍滨，奄忽以沦亡。维时十月朔，空天下严霜。北风为之鸣，群鸟俱飞翔。抚子仰天号，血泪猛交并。两儿怀抱间，展转自摧藏。阿姑抱之去，痴立而徬徨。大儿垂五龄，髣髴知母僵。乳儿诞数月，长大徒思量。长为无母儿，恨恨那可平。旷野色惨澹，寒流咽哀声。岁暮雪澌澌，迎子与子盟。生人死而安，子死犹奔忙。殡子荒城侧，大河浩前横。晨昏走视子，涕泪盈眸眶。虚帷挂蛛网，缅邈生空精。嗟子我良匹，十载自相双。婉恋托忠诚，阙遗多所匡。今子瞑不视，万世同凄凉。历步伫仪形，含悲睇巾箱。手迹犹自新，何由梦容光。玄阴袭重闺，落月悽以黄。被酒辙尽醉，颓然返空房。醉时忽复醒，百哀搅尔肠。已矣其何辞，吞声咏斯章。
哭余倦知同年
作者：陈三立
朝代：清
体裁：古风

突兀充隐匡庐颠，诀公海屋风肃然。心知死别口则钳，烦冤絓结中肠煎。不谓一瞥公我先，牢强挤仆孱羸延，恒干莫诘归之天。自忝过从各少年，乡贡都试题名联。跌宕朋酒交辎軿，宦辙所至踪仍连。道义文字相磨研，虽异出处期孤骞。公之政化江汉渐，声绩翕赫儒术专。移赣折狱维国权，触忤获罪偿归田，劲节刚气华夷瞻。晚杂流人涨海边，依倚呴濡同苟全。小车穿市飘霜髯，市驵笑指腹便便。通话屡对月挂檐，愤世嫉俗叱咤兼，表里纯一泯猜嫌。岁更祸乱侵戈鋋，人极壤圮丛忧缠。歌泣抒寄千百篇，受材雄骜脱拘挛。涛波汹涌霆雹旋，孰当旗鼓甘执鞭。时或截句娱广筵，冥搜肝肾如逃禅。得隽自护万选钱，芷兰臭味金石坚。离居不绝驰吟笺，慰问雪埋迄花妍。疏嫚何由答殷拳，猝遘沴厉凋耆贤。病妇弱息成弃捐，裹饭抚棺蹶不前。飞泪但加流涧泉，睥睨失公眩坤乾。三老图犹卧榻悬，生死同归夔怜蚿。公有隐憾谁为传，高峰斜日嘶残蝉。
哭喻庶三
作者：陈三立
朝代：清
体裁：七言律诗

垂老相望先我死，更谁坠绪探船山。卅年气类期闻道，八表氛祲为改颜。忍问海涯流恺悌，祇今俎上寄痴顽。南朝台观鸿飞处，忆泣兴亡挟往还。
哭喻庶三
作者：陈三立
朝代：清

垂老相望先我死，更谁坠绪探船山。卅年气类期闻道，八表氛祲为改颜。忍问海涯流恺涕，只今俎上寄痴顽。南朝台观鸿飞处，忆泣兴衰挟往还。
哭孟乐大令
作者：陈三立
朝代：清
体裁：七言律诗

壁灯犹暗旧啼痕，脱叶惊风一款门。几日觅君如有约，行吟和我已成冤。依依寡母孤儿梦，莽莽攀天蹈海魂。转恸江湖容后死，独飘残鬓看中原。
哭季廉
作者：陈三立
朝代：清
体裁：七言律诗

万鬼狰狞钜海隈，真成一夕碎琼瑰。平亭学术归孤愤，凋瘵乡闾见此才。听讲祇馀残月在，寻亲应带怒潮回。遗笺重叠藏尘箧，后有千秋未忍开。
哭恪士三首·其一
作者：陈三立
朝代：清
体裁：古风

一榻易一棺，来殉苏公堤。坐蜕聋仆手，倚户独子犁。络绎抚弟妹，风湖入寒啼。安及拔鬼录，血泪非刀圭。子初脱沈疴，诀我寻幽栖。羸骨偶象罔，中创取倾挤。亭亭觉后心，翻如到死迷。魂有山水痕，所得面目黧。遗恨丛敛具，孤筇未与携。
哭恪士三首·其三
作者：陈三立
朝代：清
体裁：古风

丧乱不可回，哀郁散物表。屡宿塔下庐，舆舫伴穷讨。手种梅与竹，千顷浮一岛。结邻陈居士，馨传寤寐好。稍稍就吟篇，澹秀出天造。平生蹑简斋，馀辉夺其宝。命为后死人，傲我万缘了。重寻添入眼，魂气湿墓草。空悬杜陵愿，来往成二老。
哭恪士三首·其二
作者：陈三立
朝代：清
体裁：古风

通籍背怙恃，三釜痛靡及。门户存二难，护妹宛依膝。蔼然孝友怀，弥纶宦成日。我索形骸外，异同忘道术。才行或脱略，观变许达识。乱作荒徼归，身世移恍惚。庶陶虽未能，帝秦亦不屈。策勋穿筑地，好事收遁迹。终自惜羽毛，竹林无俗物。
哭曾农髯
作者：陈三立
朝代：清
体裁：古风

吾乡清道人，不屈破亡际。黄冠变姓名，鬻书活夷市。石交有农髯，颉颉同臭味。高节与之并，又并擅绝艺。道人蜕一瞬，坛坫续树帜。坐振神翰誉，光价重遐裔。灵根吐华蕤，雅咏杂嘲戏。晚岁弄画笔，震发涎百辈。古貌出蜃楼，中情率而挚。奔命护死友，筑庵挹风义。夙昔昵二子，忘形无轩轾。踵过图书室，把玩祓浊秽。别髯栖穷山，悃款递长句。更许摹隐庐，悬影霰雪瘗。尺幅滞邮筒，缠疾髯已逝。天为晦光景，老愈孤氟类。自诡超世怀，所偿注海泪。烽燧穿一棺，衡云接哀吹。
哭曾重伯
作者：陈三立
朝代：清
体裁：古风

脱命妖乱间，夜伏湘水湄。匿舟覆籧篨，疾指江汉驰。入市变姓名，浮海以为期。展转落沪渍，依妹寄孤羁。忍饥衣又单，骨出面目黧。余时居同巷，昏旦联酒卮。活颜豁怀抱，高论参诡辞。篇翰亦间作，光怪拿蛟螭。习复溺樗蒲，倾囊俟朝曦。累岁为客乐，腾踔忘衰羸。迎秋视弟丧，苍黄还故栖。踰月襆被出，止傍屈原祠。暴病卧逆旅，医巫孰扶危。歼此盖代才，冤接汨罗悲。维君起圣童，天授超群姿。峨峨太傅孙，四海仰白眉。纳腹强记诵，万象供指麾。博综睨茂先，逸兴攀牧之。媚古吐所蓄，曼衍加瑰奇。马工并枚速，惊倒世上儿。益旁通纬候，算经矜独窥。座骋悬河口，谐语醒肝脾。弱冠贡玉堂，声价重鼎彝。侧厕公卿间，天马不受羁。以兹取蹭蹬，郁郁昌其诗。于余投分旧，深衷贮然疑。耗精略拘检，隐患伏微疵。晚逢挫忠告，疚恨萌作痴。念预名捕人，屠戮久横尸。君犹保馀龄，造物若设施。别来遁穷山，生死果属谁。已矣抱一恸，埋照霰雪垂。
哭梁璧元
作者：陈三立
朝代：清
体裁：古风

栖海忽不乐，慨然思远游。兵乱阻北辙，兴寄匡山头。匡山有故人，移家历春秋。自慕莲社胜，间出商声讴。四时严佛课，内照废两眸。来寻敦夙契，幸托宗雷俦。一饱伊蒲馔，再倚吞江楼。雾雪隔道论，篇章仍互投。示疾迫旦暮，撒手毕唱酬。解脱五浊去，诸天接悠悠。君擅汁然术，夙预富国谋。金璞发地媪，群季并借筹。攻诗承武冈，博厚掩雕搜。六十自定稿，薄海珍琳璆。声名百代后，净业等赘疣。乍逢成永诀，孰与开我愁。万仞下一棺，悬磴天风遒。终古歌哭在，招隐独淹留。
哭次申
作者：陈三立
朝代：清

锦衣玉貌过江人，几踬尘埃剩我亲。万恨都移疽发背，九幽更恐债缠身。羽毛自惜谁能识，圭角难砻稍未纯。此后溪桥候明月，一披萧卷一酸辛。
哭次申
作者：陈三立
朝代：清
体裁：七言律诗

锦衣玉貌过江人，几踬尘埃剩我亲。万憾都移疽发背，九幽更恐债缠身。羽毛自惜谁能识，圭角难砻稍未纯。此后溪桥候明月，一披萧卷一酸辛。
哭沈乙庵翁
作者：陈三立
朝代：清
体裁：七言律诗

卧疴传句宠称觥，归序仍能腹稿成。十日死生逢绝笔，万流依倚失长城。乱离残客元同命，博大真人不可名。留咏荆轲一楼影，哀迎终古海涛声。
哭沈乙庵翁
作者：陈三立
朝代：清

卧痾传句宠称觥，归序仍能腹稿成。十日死生逢绝笔，万流依倚失长城。乱离残客原同命，博大真人不可名。留咏荆轲一楼影，哀迎终古海涛声。
哭罗邠岘·其一
作者：陈三立
朝代：清
体裁：五言律诗

吾生成哭汝，惝恍入新年。药气魂犹接，春灯梦不前。晨昏支老母，人鬼托残毡。值得秦淮水，流悲绕屋椽。
哭罗邠岘·其三
作者：陈三立
朝代：清
体裁：五言律诗

有客垂垂老，还为肺腑亲。无穷儒者事，顿隔眼前人。祸乱行将及，泉台任更贫。几尘閒鼠迹，呵烛泪珠新。
哭罗邠岘·其二
作者：陈三立
朝代：清
体裁：五言律诗

夙昔承明德，居然好弟兄。独堪怀抱尽，稍掷岁华轻。薄宦关生事，閒愁损道情。惟馀归骨路，遍换子规声。
哭胡瘦唐侍御
作者：陈三立
朝代：清
体裁：七言律诗

隔年邻寺与追寻，一径听钟绝足音。劫运更教孤气类，谏书忍问出呻吟。江湖摩荡回天梦，几榻绸缪学道心。收拾谁编独行传，岛人写恨海沈沈。
哭胡瘦唐侍御
作者：陈三立
朝代：清

隔年邻寺与追寻，一径听钟绝足音。劫运更教孤气类，谏书忍问出呻吟。江湖摩荡回天梦，几榻绸缪学道心。收拾谁编独行传，岛人写恨海沉沉。
哭胡粮储时以从役殁于姑苏
作者：陈三立
朝代：清
体裁：七言律诗

半塘蜕去纯常死，海内词人日寂寥。江水更悲长不返，秋声如诉苦相招。青云垂上窥魑魅，白社分题隔暮朝。被服风流从政美，江南应播鹤归谣。
哭范肯堂·其一
作者：陈三立
朝代：清
体裁：古风

摇摇榻上灯，海角相诺唯。羸状杂吟呻，形影共羁旅。嗟子淹沈疴，倏忽笃行李。饱闻绝域医，沪渎颇挂齿。谬计石散力，万一疾良已。子果用所言，携拿叱神鬼。初来奋低昂，稍久勉卧起。云何别匝月，天乎遽至此。岁暮轰雷霆，但有瞪目视。疚恨促之行，颠踬取客死。又幸保须臾，絮语落吾耳。残魂今安之，荒茫大江水。
哭范肯堂·其三
作者：陈三立
朝代：清
体裁：古风

通州弹丸耳，名以张范辈。张氏营实业，农商炫区内。范氏专教育，空弮办兹事。子当寝疾甚，喘呓惧失坠。弥缝挽天亡，辛勤扶士类。其精贯物变，下牖无穷世。颠飙扫万灵，姝姝垂文字。亲朋日去眼，吾衰宁有恃。维嫡学东瀛，实子所爱婿。家儿与驱驾，傥副衔木志。一事愧未能，李汉序韩愈。
哭范肯堂·其二
作者：陈三立
朝代：清
体裁：古风

江南号三范，子也白眉良。早岁缀文篇，跻列张吴行。承传追冥漠，坠绪获再昌。歌诗反掩之，独以大力扛。噫气所摩荡，一世走且僵。玄造豁机牙，众派探滥觞。手揽橐籥灰，缁此万怪肠。惭汗视故技，八荒恣搴扬。永夜郁自语，摧烧箧中藏。愚闇退抱蜀，几案引嚘喤。子亦笑相谋，灯火逐评量。嵲屼放人世，孤感依微茫。鄙事得熙恰，坐对发苍浪。敬礼复不待，馀生信伥伥。
哭蒿叟
作者：陈三立
朝代：清
体裁：古风

世改天地闭，丧乱延岁纪。海隅聚流人，呴濡保暮齿。劫罅依汐社，写忧破块垒。公健角两雄，唱和烂千纸。老笔书细字，铁干含玉蕊。贱子恧拙薄，传诵但瞠视。近颁告存章，浃旬疾良已。光气还朱颜，屡接退窃喜。危楼照秋河，恶耗雷电驶。奔视愆晷刻，榻空烛在几。呜呼尽交期，博一哭公耳。维公儒雅宗，其学无涯涘。丛稿耀八垠，夙擅东南美。用才文章境，及耄贯终始。中外寄孤宦，风节式浮靡。琴写三峡湍，纛卷九华紫。坐镇警先几，拂衣蜩螗里。难作久飘泊，荣辱扫糠秕。独缠济物怀，号呼活冻馁。疮痍所托命，画肚中夜起。隔帷北斗斜，寻梦湿海水。数穷祸益炽，亘古人纲圮。白日舞魔魅，痛愤缄骨髓。魂魄应上诉，冤宁雪国耻。巫阳控窈冥，盲风荡万里。企拔蹄迹场，茫茫馀后死。
哭陈芰潭
作者：陈三立
朝代：清
体裁：七言律诗

兴尽章流放别船，君闻颠倒失朝眠。宁知摇足成今古，转恨轩眉负几筵。了事痴儿依快阁，写忧傲吏恋斜川。士林悲叹吾何冀，零落诗篇恐稍传。
哭顾石公·其一
作者：陈三立
朝代：清
体裁：古风

海内号酒狂，尤以诗文显。嵚奇磊落气，一一在篇卷。倖直靡所容，冷毡恣偃蹇。亦复走辽边，偶与债帅善。归来愈自放，世变纳孤盏。讥诃一世人，举俗避白眼。吾独爱石公，骂坐滋婉娈。酣嬉淋漓馀，角出辄饮满。筑居钵山麓，清旷称傲懒。龙潭古不波，小岭包蜒蜿。花树临青葱，桥亭虹影断。杂植明石斛，婆娑西域产。
哭顾石公·其二
作者：陈三立
朝代：清
体裁：古风

旁擅一洞天，风光属领管。岁岁挑菜节，佳客穿户限。或歌或联吟，或罚爵无算。今春荐盘蔬，马篮臛羊脔。轰呼读书堂，盛极一辈选。谓当吾未死，胜约岁必践。近句烂几案，颔首无可拣。荏苒越上巳，室迩人已远。此士今则无，累叹肠百转。江南盛名彦，大都习熟软。惟君贬新法，倔强吐忠款。善败宁逆睹，口噤不复辨。君有平生友，郑卿最缱绻。耳熟广坐间，称君奖其短。吾意卒不易，摅哀申謇謇。
唐元素同年所藏山水画为国初遗老八九人联缀成幅者属题
作者：陈三立
朝代：清
体裁：五言律诗

苦说买山隐，采薇安所归。重来照海水，纸上有岩扉。岚是遗民气，天垂钓者矶。愿身化枯木，不使挂残晖。
唐开元道士索洞玄手写道经为罗瘿公题
作者：陈三立
朝代：清
体裁：古风

章列依梵夹，剽摭罕宏义。道藏半诞陋，是品亦其类。所贵开元时，工书索道士。秘论又孤存，足用誇等辈。吾乃触经旨，在普遍忏悔。亿劫眷属缘，剋身先论罪。上仙不自逞，鉴證皆流涕。国人魂沈沈，骸胔待齧噬。傥敕文始来，知君甘拥彗。
唤船至长头岘
作者：陈三立
朝代：清

雨罅唤轻舠，溯涨信帆风。晴峰颇照眼，百里青濛濛。沙岸所齧痕，今来易西东。一片黄琉璃，乱插榉柳丛。畸零瓜蔓水，处处没凫翁。犊有浮鼻过，鯈有衔尾通。其阳出微波，杂花摇白红。斜趋石瓮桥，明灭浸长虹。可怜万象影，诡荡漪澜中。襟趣忽已高，微憾无与同。
善馀侵晨相过值酣卧为门者所拒戏作此诒之
作者：陈三立
朝代：清
体裁：古风

睡起亲盥椸，初知与客左。不报呵当关，含情嗒然坐。端责诗逋来，亦幸避嫁祸。别子又一岁，何术饱饼䴹。念脱劫杀地，流转反过我。倔强江海间，为儒冷秦火。昏壁抄细字，丛残守蹇跛。寄食图书馆，相望蔽尘堁。一啄随蝗螟，吾曹真琐琐。袖稿就絮语，微笑赎顽惰。
喜伯夔至次杜园用江风体韵
作者：陈三立
朝代：清
体裁：七言律诗

坐耽对簿与閒游，摇兀车箱驾海舟。排雁峰峦收暝色，栖鸦榆柳带残秋。袖携诗句清而远，坐接谈谐去又留。箕斗插椽浮茗气，还裁寸恨入灯不。
喜伯夔至次杜园用江风体韵
作者：陈三立
朝代：清

生耽对簿与闲游，摇兀车箱驾海舟。排雁峰峦收暝色，楼鸦榆柳带残秋。袖携诗句清而远，坐接谈谐去又留。箕斗插椽浮茗气，还裁寸恨如灯不。
喜实甫罢官至
作者：陈三立
朝代：清
体裁：七言律诗

隔年再面刹那顷，万里一官归去来。能外死生偕丑妾，稍怜簿领试边才。解人毕竟数黄祖，名士犹堪始郭隗。蔼蔼江南歌舞地，笑携蛮石对深杯。
喜敬安上人白天童至
作者：陈三立
朝代：清
体裁：古风

吃僧狎蛟海，自抱钟磬音。冷月浸趺坐，乾风吹夜吟。剪魂落岛屿，捧记抽天琛。悲涕了初地，湛湛无漏心。
喜晴
作者：陈三立
朝代：清
体裁：五言律诗

久晦同拘狱，逢晴若愈创。形骸缠日气，帷榻满山光。鸦队翻云出，虬枝脱雪强。何当起衰疾，晞发陟高冈。
喜晴一首
作者：陈三立
朝代：清
体裁：七言律诗

雨残朝旭艳城端，倾市儿童拍手看。苦惹蛙声满烟水，乍来莺语傍阑干。腐儒犹得窥天日，野老应争祭肺肝。悔祸分明测穹昊，翻愁馀滴作奔湍。
喜程子大至
作者：陈三立
朝代：清
体裁：七言律诗

一片啼鹃了却春，造车谁省闭门人。照愁江海君能至，温梦歌呼我未驯。微命尚堪裈处虱，畏途休问辙横鳞。溪山待蹴吟魂起，酒舫飞光鸥鹭亲。
喜芰老自丰城至次见赠韵
作者：陈三立
朝代：清
体裁：七言律诗

稍闻病肺枕江居，过我依然健鹘如。瘦骨苍髯支傲吏，破鞋荒肆购奇书。卅年涕笑挑灯尽，百里风涛中酒初。城郭添公作吟伴，屋山鸱唤雨疏疏。
喜郑苏龛迁四品卿沈爱沧除顺天府尹遂有此句
作者：陈三立
朝代：清
体裁：五言律诗

酒边馀二子，江海震惊之。各有攀天梦，宁为此世知。汹汹安所定，耿耿果能奇。士气支天地，吾言未敢私。
喜雨
作者：陈三立
朝代：清
体裁：古风

江南存孑遗，凶灾又先睹。蕴孽滋蝗蝻，旦暮生翅股。吏民困捕治，爬剔草根土。戢戢势已高，人力宁尽取。我还迎旱气，负手过场圃。妇子糠籺肠，殷忧死无所。日飞愁叹声，恍接至精主。一片钟山云，酿作夜来雨。稼苗回焦卷，苏息到编户。破晓兼雷风，翻盆射万弩。益藉荡洗功，杀虫如杀虎。莫问漏屋中，竖儒仰天语。
喜雨赋呈陶斋樊山两公
作者：陈三立
朝代：清
体裁：七言律诗

灾象垂成郡县猜，稻田龟坼麦苗摧。羽书方急捕蝗令，甲卒增屯戏马台。一雨腾歌连市屋，有人请命杂尘埃。贱儒得饱俱天幸，题句行邀软脚杯。
喜黄泽生至
作者：陈三立
朝代：清
体裁：七言律诗

眼中腾达二三子，君有寒儒面目还。号率市人驱转战，徐开地力定诸峦。吾谋不用襟初写，世难方兴鬓欲斑。风景江南留醉语，笑看挂壁大弨閒。
四月下旬至保定越闰月二日实君布政兄宴集莲花池作
作者：陈三立
朝代：清
体裁：古风

阔略积岁怀，奔骋万里途。执手皦日下，各惊颜貌癯。世难责攸寄，谁能爱微躯。连宵倒衷肠，屏风触僮奴。绕屋念先泽，涕陨沾襟裾。君也奋相接，百跃并一吁。城偏莲花池，胜迹耀上都。为我召宾僚，良辰挈榼壶。亭馆信玮丽，双塘茁芙蕖。曲廊引坡陀，丑石络四隅。交加古木色，浓翠垂霄铺。弄影白玉梁，得像蓬瀛无。三圣留镵珉，慨慕尘劫馀。弦诵未坠地，盛称黄与吴。遭值公退后，嬉此过隙驹。昔贤劳万物，匪躬殉所图。及出眺高明，恍与造化俱。一张而一弛，文武道不诬。期君休天钧，集气于冲虚。执古御今有，湛然贯精粗。洗心息以踵，嚣讼皆笙竽。兹来觌政役，复极视听娱。绸缪尊俎间，醉语效区区。
四月五日唤船溯涨至长头岘取途入西山
作者：陈三立
朝代：清
体裁：古风

雨罅唤轻舠，溯涨信帆风。晴峰颇照眼，百里青濛濛。沙岸所齧痕，今来易西东。一片黄琉瓈，乱插榉柳丛。畸零瓜蔓水，处处没凫翁。犊有浮鼻过，鯈有衔尾通。其阳出微波，杂花摇白红。斜趋石瓮桥，明灭浸长虹。可怜万象影，诡荡漪澜中。襟趣忽已高，微憾无与同。鸣箯苍烟根，升降草木丰。鬓边白日丽，四映皆玲珑。茗亭拾梦痕，欠伸于蒿蓬。但随伊轧车，灵境谁能穷。
四月初五夕同严工部范优贡易兵备罗举人高观亭看月
作者：陈三立
朝代：清
体裁：五言律诗

苕苕纤月上，携汝在江亭。城郭扶波立，川原接影冥。疏镫悬急柝，暗叶吐残星。归咏存苔径，微虫已可听。
四月十二日偕范中林易仲实罗达衡往庐山晚登泰西船别武昌
作者：陈三立
朝代：清
体裁：七言律诗

小雨疏镫江上舟，涛声真挟九州游。高旌城垒飞鸦尽，暗柳亭台落雁愁。已有天风悬独梦，应逢海月照閒讴。几人心事名山在，去住犹能狎一鸥。
四月既望花近楼宴集次韵庸庵同年
作者：陈三立
朝代：清
体裁：七言律诗

莺吟花吐媚晴辰，不减初筵领好春。挂眼已成三变海，抚膺馀历四朝人。久沦圣法群言乱，各保痴顽老味醇。兴在毋忘真率会，傥增僮约恐难遵。
四月既望过初堂同徕之移舸溯青溪抵太平桥而返
作者：陈三立
朝代：清
体裁：七言律诗

手挽溪风满草堂，喜逢小舸系篱旁。寻源波底出山影，乱眼鸦群翻夕阳。苍翠穿桥灵境换，星辰垂野断魂凉。偷閒遗世无人觉，微起钟声认道场。
四月既望过初堂同徕之移舸溯青溪抵太平桥而返
作者：陈三立
朝代：清

手挽溪风满草堂，喜逢小舸系篱旁。寻源波底出山影，乱眼鸦群翻夕阳。苍翠穿桥灵境换，星辰垂野断魂凉。偷闲遗世无人觉，微起钟声认道场。
四月朔同蔡师愚仇徕之挈艇子寻青溪
作者：陈三立
朝代：清
体裁：七言律诗

閒坐初台爱柳林，亲操短棹遂幽寻。半湾新涨飘英合，数叠苍山落照侵。衔寺岚光穿笑语，卧桥塔影带晴阴。面墩更脱吹笳地，一接源头湿夜吟。
四月朔蔡师愚仇徕之挈艇子寻青溪
作者：陈三立
朝代：清

闲坐初台爱柳林，亲操短棹遂出寻。半湾新涨飘英合，数叠苍山落照侵。衔寺岚光穿笑语，卧桥塔影带晴阴。面墩更脱吹笳地，为接源头湿夜吟。
园丁为购海棠二株移植庭前隙地戏咏
作者：陈三立
朝代：清
体裁：五言律诗

閒情忘转徙，成癖爱花株。移作双鬟对，休传一世无。还魂宁得所，寄命与为徒。明岁春光满，新妆评老夫。
园中蜀葵谚名龙船花杂开甚盛偶赋
作者：陈三立
朝代：清
体裁：七言律诗

乱眼宁知有此花，墙根砌罅列如麻。明霞万片乌啄影，暖日一帘蜂打衙。破碎风光还自舞，低迷楼馆坐相遮。夕阳葵藿与愁绝，独看云霄湿露华。
园亭春望时红梅已残白梅盛开占此句
作者：陈三立
朝代：清
体裁：七言绝句

白日青霄晴树斜，玲珑银雪隔朱霞。微禽未解存如海，犹自衔泥葬落花。
园厅与实甫话别用樊山韵
作者：陈三立
朝代：清
体裁：七言律诗

花树葳蕤藓砌幽，枝头么鹊对言愁。文章久笑贱如土，骨相休论老不侯。渡海精诚遮鳄沫，在官风味写蝇头。异时果访成连去，招我江南双白鸥。
园厅对雪用前韵简樊山午彝
作者：陈三立
朝代：清
体裁：古风

兀兀锁厅柑叶掩，酸风攒裘如斫剑。蔽天龙甲斗荒荒，飘砌鹅毛初闪闪。菘畦藤架绿葱茜，指顾湿痕铅粉染。柴门咫尺觅塘坳，寒声轰拒同天堑。却怜摇鼓唤卖浆，隔墙三两驴磨店。皂旂掩映笠屐间，醉人穿市歌呼僭。我向玄黄老一毡，生偿倔强死何欠。胸中冷暖不到处，起粟空劳肌骨砭。腊梅几树檐角閒，寒齑百瓮床头赡。持讯敷衽刻烛人，围吟为护酒缸酽。
园坐忆陈士可同汽车渡黄河桥
作者：陈三立
朝代：清
体裁：七言绝句

归来倚树屋山晴，堆鬓车尘念友生。已负黄河桥上语，白虹千丈杂雷声。
园夜
作者：陈三立
朝代：清
体裁：五言律诗

凉色满天界，微风初善予。竹梢星淡淡，荷底月如如。孤盏千龄在，零愁万籁嘘。流萤逐明灭，俯仰傥关渠。
园夜写意
作者：陈三立
朝代：清
体裁：五言律诗

池面冰犹合，枝头月又残。为人多暇日，阅世有加餐。苔石春痕活，藤厅瓦色寒。万方愁独夜，啼雁起相看。
园夜叠樊山实甫唱酬韵
作者：陈三立
朝代：清
体裁：七言律诗

紫微照水老藤幽，风散楼台一笛愁。但倚蝉声数今昔，更无蚁梦化王侯。星辰叶底供弹指，江海吟边有掉头。剩恋青溪黄蔑舫，鸳鸯逐尽逐饥鸥。
园夜听骤雨
作者：陈三立
朝代：清
体裁：七言律诗

打窗独有作丛竹，更听萧萧雨打声。坐想波涛喧海舶，已怜歌哭杂江城。残宵鼠齧帷灯涩，明日鱼肥池涨清。剩得放晴浇茗碗，隔枝莺语可分明。
园夜和答姚叔节陶宾南
作者：陈三立
朝代：清
体裁：七言律诗

薜萝在眼月窥门，怪汝初寻红树村。书壁蜗牛灯自静，移床蟋蟀夜还喧。噤吟已了秦庭客，橘颂终伤楚些魂。莫面云山笃行李，鸿濛原有槁梧存。
园夜望月
作者：陈三立
朝代：清
体裁：七言律诗

绿树婆娑月上初，盘云鹅雁下呼予。花围丑石铛瓯寂，风落胡床笑语疏。合眼江湖甘独往，牵肠滋味更无馀。婵娟万态亲歌哭，肯伴虞翻老著书。
园夜贻季词
作者：陈三立
朝代：清
体裁：五言律诗

索子形骸外，玄帷隔雪风。病为遗世痼，老更著书穷。所得溪围屋，相高酒贯虹。短檠书细字，传与鹿皮翁。
园居
作者：陈三立
朝代：清
体裁：七言律诗

佳蕙丛篁转碧风，虚堂围石辟玲珑。钓竿拂树虹霓落，剑佩迎花雾雨空。梅尉生涯招野鹤，阮公怀抱托冥鸿。还能抽箭鸣秋镝，睡起池塘在梦中。
园居三首·其一
作者：陈三立
朝代：清
体裁：五言律诗

梦寐吾何有，方塘长短亭。轩楹浮日澹，草树动春荧。生物閒閒见，初衷皎皎醒。世人那窥此，影落蒋山青。
园居三首·其三
作者：陈三立
朝代：清
体裁：五言律诗

先公所豢鹤，将入亦羁孤。霄汉何曾近，山邱如可呼。回廊新月艳，丛竹冷烟枯。独坐空朝暮，啼残返哺乌。
园居三首·其二
作者：陈三立
朝代：清
体裁：五言律诗

秃柳狰狞在，疏梅次第垂。飞虫晴照水，啅雀晚移枝。意兴随年尽，风光入座悲。淹留一搔首，物色付童儿。
园居写意
作者：陈三立
朝代：清
体裁：七言律诗

昼长鸡犬溷柴门，閒望天然水竹村。睡鸭添香尘共暖，团龙煮饼鼎馀喧。深沈云海微微恨，迢递阑干脉脉魂。多谢诸公询担石，扬云祗有解嘲存。
园居即事次韵答义门
作者：陈三立
朝代：清
体裁：七言律诗

枝头百舌巧言辞，阑入春风处处悲。初破杏花三日雨，半颓竹榻一家诗。灌园功状痴儿窃，投老光阴知者谁。风景不殊烦举目，迷离最是负当时。
园居坐雨
作者：陈三立
朝代：清
体裁：五言律诗

荒园三日雨，卉石气为秋。悬霤妨池涨，新凉媚酒沤。鸠声仍自乱，蚁队久相仇。看看垣衣长，肺肝生古愁。
园居对雨
作者：陈三立
朝代：清
体裁：五言律诗

独酌不成醉，翛然轩馆凉。池荷洗朝雨，檐叶动秋香。意起无穷世，笑寻何有乡。啼螀堪溷我，切切近胡床。
园居次和剑丞
作者：陈三立
朝代：清
体裁：七言律诗

寸意绵绵天所亲，坐依象罔以为邻。池冰坼日纤鳞跃，园雪滋苔丑石颦。生镜须眉欺大造，沥醪胸腹养微春。千衢尘暖箫笳动，自隔围香厌桉人。
园居漫兴
作者：陈三立
朝代：清
体裁：七言律诗

荷池蛙接砌虫分，风满虚廊隐几闻。对酒纵横墙角雨，移凉破碎岭头云。老夫所殉与终古，当世犹称善属文。独映紫薇缓襟佩，细蜂閒蝶已纷纷。
园居看微雪
作者：陈三立
朝代：清

初岁仍微雪，园亭意飒然。高枝噤鹊语，欹石活蜗涎。冻压千街静，愁明万像前。飘窗接梅蕊，零乱不成妍。
园居看微雪
作者：陈三立
朝代：清
体裁：五言律诗

初岁仍微雪，园亭意飒然。高枝噤鹊语，欹石活蜗涎。冻压千街静，愁明万象前。飘窗接梅蕊，零乱不成妍。
园望
作者：陈三立
朝代：清
体裁：七言律诗

孤负花时数举觞，归来残岁对茫茫。老藤僵壁蛇留蜕，馀粒抛泥鹊觅粮。箕踞放言安所用，池塘照影未能忘。毬场新付渔竿手，为扫枯芦一亩强。
园梅伤落梁大赠诗解闷和谢其意
作者：陈三立
朝代：清
体裁：古风

梁髯赋梅羞雷同，矫如劲翮争长风。奇情妙理那易得，腕底灵怪奔相从。昨雨损花坐懊恼，更作达浯开余衷。俯仰万物有消歇，怀抱宁剧沦顽空。妄忖花期逆天序，阴阳乖乱徵曰蒙。何况区区寻一壑，一花娱我逾万钟。乘权煽虐肆摧挫，天人应和相交通。以此微机测气数，哀乐循转无终穷。自怜学道苦孔卓，千谋万虑招攒攻。寻常觅饮在人海，瞥眼皓发成衰翁。猥感一言扫文字，恍挈阳景藏隆冬。世间忧患始闻见，旨尽摆落从冥鸿。来去江湖了无语，任呼牛马同痴聋。
园步三绝句·其一
作者：陈三立
朝代：清
体裁：五言绝句

两行古柳丝，风秋烟露静。中藏垂翅鸦，枝头啄人影。
园步三绝句·其三
作者：陈三立
朝代：清
体裁：五言绝句

泠泠隔畦蔬，蝼蛄夜相守。滋味养老夫，自负菜园肚。
园步三绝句·其二
作者：陈三立
朝代：清
体裁：五言绝句

一片残阳池，蒲苇相依因。初放径寸鯈，网来长比人。
园馆夜集闻俄罗斯日本战事甚亟感赋用前韵
作者：陈三立
朝代：清
体裁：七言律诗

三两儒冠剩醉吟，起巡秋馆漏沈沈。烽烟遽有穷边警，奴虏难为此夜心。鹬蚌傍观安可幸，豕蛇荐食自相寻。苞桑磐石凭谁计，独倚残枝听鷇音。
园馆雨坐感事作
作者：陈三立
朝代：清
体裁：七言律诗

乱叶飞翻风满台，啼乌祇在女墙隈。新霜又换江南色，小雨初閒槛外杯。不信烟云终变灭，可能钟鼓与徘徊。残年错恨秋光老，重认垂垂一树梅。
国粹学报毕三年纪念徵题
作者：陈三立
朝代：清
体裁：五言律诗

糠秕扬万古，神血凝三年。作者有忧患，传之宁偶然。辉光天在抱，钩素月窥椽。观海难为水，斯文与导川。
在南昌得闺人书病小瘥已能日为我录近诗二纸舟窗悄忆率尔题句
作者：陈三立
朝代：清
体裁：七言绝句

书来未肯念淹留，祗剔残釭照乱愁。却笑寻常仰天语，累卿扶病写蝇头。
地震后三日雨中倒叠前韵酬午彝兼呈樊山使君
作者：陈三立
朝代：清
体裁：古风

尺几惨澹留残灯，万声騞然刀画缯。怒陷雷霆劈鳌柱，如鲸掉海螺旋罾。人间梦寐揰破碎，欹枕眩握衾角绫。偎乳娇儿哭索母，灶媪负壁支难胜。馀震荡作三日雨，瓦沟微响茶铛应。灾祥自古狃成例，竖儒色定占坚冰。祇有吟人百不省，盼指霁岭扶枝藤。酣嬉淋漓弄文字，笑等蝉噪吾犹能。近句瘦硬益振奇，宛肖东野追杜陵。磨砻况置大匠侧，吐气并与虹霓腾。江湖岁晚忽愁思，飘举欲伴拿空鹰。侧闻辇毂聚一鬨，豺虎窥寝狸狖乘。儒冠觇国应天变，补衮借箸将安凭。姑待红梅簇苔径，寻诗重访山楼僧。使君爱客快鄙语，已堆缣素高层层。
垂虹感旧图题应缪京卿
作者：陈三立
朝代：清
体裁：七言绝句

桥影篷尊处处愁，宛从溪畔觅残秋。思量祇是催人老，幸得图成已白头。
城北道上
作者：陈三立
朝代：清
体裁：五言律诗

晶砾新驰道，晴霆叠马蹄。屋阴衔柳浪，裾色润瓜畦。诣客能相避，偷閒亦自迷。归栖枝上鹊，为我尽情啼。
墓上
作者：陈三立
朝代：清
体裁：五言律诗

江海淹春荐，松楸有梦还。真呵碑上字，更显雨馀山。虫鸟环相诉，牛羊下自閒。忧天成泪尽，来护夕阳山。
墓上
作者：陈三立
朝代：清
体裁：七言律诗

短松过膝草如眉，绵丽川原到眼悲。丛棘冲风跳乳雉，香花摇雨湿蟠螭。岁时仅及江南返，祸乱终防地下知。弱妹劳家今又尽，茫茫独立墓门碑。
墓上·其一
作者：陈三立
朝代：清
体裁：古风

万山驱我前，互穿岚瘴窟。累累见高坟，寒草眠残日。隔岁阙瞻扫，惟灵接荒忽。石气萦白青，松枝长逾尺。有儿尚路人，孙裔那忍述。鹰雁摩霄飞，旧是眼边物。邻叟无恙在，欲讯成哽噎。
墓上·其三
作者：陈三立
朝代：清
体裁：古风

客岁清明时，寒雨满荒谷。梁髯先甲到，馀花耀冠服。洒泪拜墓去，得句写心曲。我来想见之，生刍人如玉。自此限江海，恨未随黄鹄。城中几由旬，怪事缚两足。觥觥彭泽叟，叹逝时省录。掀髯谈逸事，绵邈出其腹。兹游伴陈胡，梦寐绕山麓。世患令人老，一生馀几哭。残阳挂萧峰，目送啼鸦宿。
墓上·其二
作者：陈三立
朝代：清
体裁：古风

墓门冷儿语，诘曲伸千哀。海甸数钜制，可望如蓬莱。涌现倏变灭，眩指金银台。发轫乡井役，提挈同婴孩。几作困兽斗，复及枯鱼灾。辛勤萍乡翁，漂没宫亭隈。建鼓亦无人，谁念然死灰。汹汹仰一吓，万口播鸩媒。猥持不赀躯，供彼阿与排。羿彀宁可游，伶锸宁可埋。夙昔誓墓心，沈浮为世咍。天用孰成亏，空处材不材。
墙根
作者：陈三立
朝代：清
体裁：七言绝句

墙根婢媪手镰锄，除草移花过雨初。卧地葡萄扶上竹，五年博得坐怜渠。
壬子除夕·其一
作者：陈三立
朝代：清
体裁：七言绝句

栖迟酒盏弄阴晴，两食牢丸听釜鸣。窈窈海云笼烛色，始堪今夕负平生。
壬子除夕·其三
作者：陈三立
朝代：清
体裁：七言绝句

别语梁髯将数行，落筵雁影视荒荒。眼前归计裹啼笑，羡汝万山深处藏。
壬子除夕·其二
作者：陈三立
朝代：清
体裁：七言绝句

经过陈李破毡位，述盗说诗硎发刀。归来煮饼蓄酸恻，户外春声行怒号。
壬寅长至抵峥庐谒墓·其一
作者：陈三立
朝代：清
体裁：五言绝句

天乎有此庐，我拂苍松入。壁色满斜阳，照照孤儿泣。
壬寅长至抵峥庐谒墓·其七
作者：陈三立
朝代：清
体裁：五言绝句

小立风满山，默祷泪如泻。万古落心头，仍卧峥庐夜。
壬寅长至抵峥庐谒墓·其三
作者：陈三立
朝代：清
体裁：五言绝句

几日酹春风，儿归又长至。荒茫五洲间，馀此呼吁地。
壬寅长至抵峥庐谒墓·其二
作者：陈三立
朝代：清
体裁：五言绝句

登楼望高坟，微醉草木气。一片好山川，冥然接寤寐。
壬寅长至抵峥庐谒墓·其五
作者：陈三立
朝代：清
体裁：五言绝句

贫是吾家物，宁敢失坠之。江南可怜月，遂为儿所私。
壬寅长至抵峥庐谒墓·其六
作者：陈三立
朝代：清
体裁：五言绝句

大孙羁东溟，诸孙解西史。三龄稚曾孙，伊嚘学兄语。
壬寅长至抵峥庐谒墓·其四
作者：陈三立
朝代：清
体裁：五言绝句

国家许大事，长跽难具陈。端伤幽独怀，千山与嶙峋。
壶天遁叟八十生日
作者：陈三立
朝代：清
体裁：古风

匡庐秀南纪，积气陵参井。霞石九叠屏，划嵌霄汉影。真灵所翔聚，缅对暇以整。维公宦成归，眺息爱奇岭。筑屋梵刹旁，琴心自绵永。平生功名盛，喉吻弃苴梗。謦颏答松声，都付猿鹤领。养空森物象，亘古入悲悯。弥纶载仁书，道与天地准。孔老释牟尼，寤寐接骖靷。诜诜两儿子，笑看作赘瘿。身挈万化枢，无漏亦无尽。四海此父执，擎觞且造请。公但吐虹光，照耀五老顶。
复成桥晚眺
作者：陈三立
朝代：清
体裁：古风

跨溪百尺桥，于我成掌故。江南作客初，嬉娱费芒屦。时时系艇子，结侣桥上步。披襟饱看山，数遍水边树。月宵竞浴凉，窜影同狐兔。冲飙啸丛薄，踵有魑魅附。环笑杂哀呼，陶薛携妓路。范生摹清景，托兴申长句。荏苒山河改，胜流亦死去。扶杖铙歌前，隔梦识其处。崩岸掠钓竿，依稀旧飞鹭。寒照悬心魂，送老馀回顾。
夏剑丞太守见示元旦颂春辞次韵奉酬
作者：陈三立
朝代：清
体裁：古风

别墨虱九流，微管尸一匡。包缠释孔怀，孰躝其中藏。大造怒设施，㸌若万弩张。机阱幻华屋，蔼蔼调笙簧。蓬发尔何人，跳掷傀儡场。涕洏擘荒冥，腾身据中央。手摘海王星，环顾非我乡。蹴落黑弹丸，遂坼东西洋。其间富怪物，种族稊米量。吐沫浮金银，晃曜难具详。天池九万里，安得从相徉。群儿拍掌噪，我有剑在床。藐彼万丑类，攫之为嫔嫱。次第挂鲸牙，盲风挟泱泱。大陆化鱼鳖，当道犹豺狼。元辰豁雪晴，兀坐听煮汤。递君颂春作，泣下反数行。正眼不忍视，愤闷扪杯浆。伟哉民学说，虔祷扬馨香。掇报倍谲辞，劣臆同栖皇。
夏午彝编修将去南昌入秦维舟江岸乃与王湘绮丈同访西山中道分失午彝独携爱姬宿峥庐赋诗留饷时距余至三日也诗句高妙欣慨和之
作者：陈三立
朝代：清
体裁：古风

灵山閟幽扃，丹翠恒挂眼。仙侣江上舟，发兴肆游衍。暧瞹日能温，泠泠风欲善。岚气错金光，层累贡云巘。如何七圣迷，肠与径百转。翰林独冥寻，逶迤莅荒馆。凉檠掩孤欢，高廊切双盏。荡此六合胸，川峦赴籥绾。睹听尽虚无，化机自濯盥。照耀凝雪姿，草叶馀婉娈。郁纡奋高唱，了了天人显。养空孰成亏，同异道所践。想像稚川翁，振啸对偃蹇。
夏彝恂同年六十生日
作者：陈三立
朝代：清
体裁：七言律诗

湖壖染袂蕙兰丛，都作东南老秃翁。鲸海许身曾出没，龙泉脱手孰雌雄。问天已付君平卜，玩世微窥曼倩衷。肯饱芋魁忘甲子，囊经传说授方瞳。
夕望
作者：陈三立
朝代：清
体裁：七言绝句

远树微微群噪落，平波渺渺断歌留。屋山又挂如弓月，孤恨幽情自满楼。
夕眺
作者：陈三立
朝代：清
体裁：五言律诗

山郭南风满，溪亭北斗依。乱萤翻木末，残雁脱烟围。饥馑忧方大，支离道已肥。疏疏渔火岸，潮静一船归。
夜不寐枕上听雨
作者：陈三立
朝代：清
体裁：七言绝句

四合寒声啼雁东，初听点滴打房栊。儿时一枕山堂雨，除却閒愁此夜同。
夜中寻涛园游未归
作者：陈三立
朝代：清
体裁：古风

宵残积怀抱，欲博知者倾。举步走循墙，望衡一牛鸣。微月漏云际，行柳影纵横。霜气袭营魄，俨有魑魅迎。将携千万恨，散作群鸱声。翻恐对披衣，颠倒语平生。呼门果不归，吾意无亏成。
夜出下关候船赴九江
作者：陈三立
朝代：清
体裁：五言律诗

起穿晴巷出，白月共车茵。明灭灯摇驮，狰狞柳攫人。盲程聊自诡，孱影欲谁亲。郭外江潮动，听笳万憾新。
夜发南昌城
作者：陈三立
朝代：清
体裁：五言律诗

飘忽随寒雁，轰腾动老龙。多惭席未暖，忍数岁将终。风满江声壮，灯迷夜气浓。等閒摩腹地，烟麓隔重重。
夜坐
作者：陈三立
朝代：清
体裁：七言律诗

一灯窈窈寂琴书，宛向岩峦深处居。虚槅延风馨草木，断钟沈雨落阶除。归来四壁真吾有，老去重言与世疏。坐对孺人商补屋，传闻魏晋不关渠。
夜坐
作者：陈三立
朝代：清
体裁：七言绝句

夜城笳角一丝魂，纤月窥窗叶打门。古事今情吞咽尽，欲劙肝膈补霜痕。
夜坐
作者：陈三立
朝代：清
体裁：五言律诗

屋角一痕月，初辉澹酒卮。夜山亲偃蹇，岸树隔迷离。空宇歌吟满，孤灯肺腑痴。自豪馀老悖，微许古人知。
夜坐
作者：陈三立
朝代：清
体裁：五言律诗

暨涂完漏屋，馀滴尚分明。缀树星初见，笼溪月未生。垣衣寒蚓穴，吟案接蛙声。昨夜围灯语，依稀学剑成。
夜坐
作者：陈三立
朝代：清
体裁：七言绝句

松气围庐生夜寒，况移片月挂檐端。虫声鼠影都相避，祇向孤灯诉肺肝。
夜坐
作者：陈三立
朝代：清
体裁：五言律诗

残声驱不去，吠犬与鸣虫。破榻华胥影，深窗木叶风。一凉回俊味，万感有新功。灯火催头白，谁堪涕笑同。
夜坐一首
作者：陈三立
朝代：清
体裁：五言律诗

朝昏无所念，有念更谁同。帘卷星辰入，镫回涕笑空。鬼神窥黠鼠，运会养吟虫。深坐沈寒漏，颓然一榻中。
夜坐与范优贡黄秀才话别二绝句·其一
作者：陈三立
朝代：清
体裁：七言绝句

沧海东归南入湖，一时别眼向镫孤。千谈万笑炉烟裹，只恐梅开负酒壶。
夜坐与范优贡黄秀才话别二绝句·其二
作者：陈三立
朝代：清
体裁：七言绝句

阁外霜风涩夜吟，迷离皇古坐来深。残年最有空阶滴，点点声声各到心。
夜坐咏二首 其一 镫花
作者：陈三立
朝代：清
体裁：五言律诗

深坐寂无人，房栊夜不尘。靓妆聊自笑，憨态未宜颦。艳艳魂相语，离离意可亲。剪红钗卜罢，移照锦屏春。
夜坐咏二首 其二 镫影
作者：陈三立
朝代：清
体裁：五言律诗

瞹嗳难为艳，依依祗自孤。罗帏如有约，春梦半相扶。历乱摇花气，低迷映雪肤。深宵吾吊汝，遮断泪痕无。
夜抵金陵散原别墅
作者：陈三立
朝代：清
体裁：古风

日丝网金山，楼观眩一掣。疾车翻星芒，聚鬨指城阙。下驰逻卒前，露索两鲸挟。脱去喘驿馆，竿灯映结袜。携僮窜衢巷，俨有精魅蹑。山气宵满盈，高风吟木叶。寻辙得溪庐，微笑同跛鳖。庭砌静虫声，惘惘百日别。插架手摩卷，犹堪助幽咽。瘦影四壁空，秃枝对突兀。
夜渡宫亭湖·其一
作者：陈三立
朝代：清
体裁：七言绝句

满枕轰轰汩汩声，飞舟一夜指吴城。栾公袖捲波涛去，看取珠宫明月生。
夜渡宫亭湖·其二
作者：陈三立
朝代：清
体裁：七言绝句

宫亭湖尽蛇首尾，五老峰留蛟角牙。应笑古来无此客，昏昏搜句煮春茶。
夜眺遣怀
作者：陈三立
朝代：清
体裁：七言律诗

断续千街爆竹声，浮天雁鹜正纵横。时无寇盗魂仍破，市伏椎埋岁又更。终恐铅刀成废弃，从知桃梗负平生。家山万里夷歌动，下照星辰手一觥。
夜舟泊吴城
作者：陈三立
朝代：清
体裁：五言律诗

夜气冥冥白，烟丝窈窈青。孤篷寒上月，微浪稳移星。灯火喧渔港，沧桑换独醒。犹怀中兴略，听角望湖亭。
夜观西人菊花会场
作者：陈三立
朝代：清
体裁：七言律诗

金英玉蕊列层层，眼倒魂翻夜气升。奇卉五州留一族，华鬘万态散千灯。秋光束缚凭谁割，残客低徊更不胜。转抱众芳芜秽痛，无人移傍瘴溪藤。
夜访李道士其弟筠盦方留养疾仁先恪士亦在坐
作者：陈三立
朝代：清
体裁：五言律诗

夜巷趋深黑，匡床一道人。烟煤窗纸涴，水石壁图亲。阿弟初除疾，吟朋必有邻。鸡毫摹造像，绝意画麒麟。
夜读放翁诗集戏赋
作者：陈三立
朝代：清
体裁：七言绝句

老有高情照峡藤，篇篇都诉短檠灯。匡时报国寻常语，四字吾生写未曾。
夜读郑苏龛同年新刊海藏楼诗卷感题
作者：陈三立
朝代：清
体裁：七言律诗

花时月夜放觥船，每过濠堂一惘然。安稳溪山人竟去，低垂藤竹晚犹妍。新吟掩抑能盟我，此士浮沈莫问天。便欲埋头听鼠齧，残灯尘几不知年。
夜赴劳居士宅酒集
作者：陈三立
朝代：清
体裁：五言律诗

舆致冥冥径，苍然夹乱山。雾藏魑魅影，石慑豹猊颜。灯火分岩窦，歌呼出树间。传杯眷寒夜，独拂雨丝还。
夜过仁先
作者：陈三立
朝代：清
体裁：古风

缺月耿素霄，邻巷款幽士。一楼风露高，人影寒灯里。游宴改晦朔，閒情逝如水。案上横新篇，屡讽回味美。携弄玉雪儿，解语微籁起。揩眼系我怀，少陵怜骥子。
夜过仁先出观关季华翁及朱强甫遗稿仁先有句及之感而答和
作者：陈三立
朝代：清
体裁：古风

屋灯宵沈沈，过子剖胸胃。歌哭散不还，犹得读细字。关翁我所敬，道术今未坠。毫芒落篇什，孤奏非人世。狂简起朱生，欲过侯芭智。当年款舍馆，裙屐杂徽帜。人群颇易之，叹恨失天骥。子怀照师友，不朽定何味。海月澹窗棂，古悲分寤寐。
夜过武穴
作者：陈三立
朝代：清
体裁：七言绝句

涴月黄流杳莽间，片旗摇舸出荒湾。寻常野鸭蔽天处，灯火光中数点山。
夜闻雨不寐
作者：陈三立
朝代：清
体裁：七言绝句

中宵骤雨势纵横，如战昆阳屋瓦鸣。习静入山翻扰扰，推衾孤向短灯檠。
夜附汽车赴下关宿大观楼候船
作者：陈三立
朝代：清
体裁：五言律诗

暗雨存灯火，飞车拂市椽。初分残夜醉，来枕大江眠。一掷坚馀念，回看欲自贤。哀鸿笳角起，认汝在天边。
夜雨
作者：陈三立
朝代：清
体裁：五言律诗

四山春漠漠，一榻雨翻翻。草暗蛙鸣槛，灯寒鼠齧垣。深恩犹几杖，孤恨自朝昏。月出墓门石，应多蜗篆痕。
夜雨兼雷电偶占
作者：陈三立
朝代：清
体裁：七言绝句

表道灯竿围冷雨，隔栏厩马齧枯萁。一瓯电影雷声里，扫却残秋醉未知。
夜雨出下关登江舟视庶三时庶三由宁波官所奉母丧还里
作者：陈三立
朝代：清
体裁：七言律诗

雨冷云昏安所之，疏灯衢巷犊车驰。渐趋深黑笼篁柳，犹自依稀送鼓鼙。孤抱欲逢魑魅语，馀生犹负辈流知。雁高江阔楼船上，留得天边一哭时。
夜雨王子展宅宴集醉归写意
作者：陈三立
朝代：清
体裁：古风

纠纷角儒墨，亘古供一醉。雨暗散车音，孤襟迎猛吹。响桥蹄轮翻，夹衢灯火翳。扶头睨万人，所托果何世。行歌乱胡服，卖浆拥高髻。饕餮了平生，敛欢入危涕。海峤非青山，宁有便埋地。帷中飞呓语，合眼二豪侍。
夜雨闻歌
作者：陈三立
朝代：清
体裁：七言绝句

沈雨歌声细拂床，空山太古夜茫茫。飘零心事钧天在，不待风翻已断肠。
夜饮答范仲林
作者：陈三立
朝代：清
体裁：七言律诗

看君豪议挟江河，每趁虫声挈榼过。离合十年今夕贵，荒唐终占一镫多。眼中儒侠纷云散，梦底池亭奈酒何。为忆飘零好兄弟，秋风关海阻悲歌。
大雪酒集桃园水榭叠前韵
作者：陈三立
朝代：清
体裁：古风

一宵酣雪鏖飞雨，势若两军当旗鼓。晨起园屋堆鹅毛，龙伯回车同胜母。冻鸱缩觜蹲髡枝，瘦犬屈脚卧缺堵。烹茶煮饼蛛丝窗，哦句握管僵到拇。径遮俊侣就水阁，久别溪山加慰抚。浣濯钟阜饰靓妆，天际瑶姬舒半股。蜡梅花发栏干旁，赢得衣裳对楚楚。咫尺蓬户号群雏，饥吻谁能以糜哺。弦歌声寂画舫逃，绝倒六朝付儿女。氍毹置酒呼三迟，吾曹大志供鸡黍。杂出嘲诙究角根，旁搜物变互交午。百国抢攘千祀荒，祇有文科喻甘苦。人我安从辨浊清，时事终堪相郑五。风来醉语荡空虚，冰岸飘灯疑月吐。
大雷电有作
作者：陈三立
朝代：清

划尽一楼奇，景物焕天眼。晴湖镜奁开，云岫屏风展。雁骛时点缀，龟鱼共游衍。霜堤秃后株，黄绿作深浅。塔影卧寒漪，孤艇月中显。灵辉醉鬼梦，酒碗恣偃蹇。初夕偪霾曀，雷电下扫捲。文豹号万仞，金蛇绕百转。破山烧大浸，势与坤轴撼。飙海旋一螺，震撼保馀喘。乖阳乘驳阴，天人气相演。疆鄙果兆乱，过师塞船辇。跳梁剩压卵，千里念蹂践。竖儒稽灾祥，宁以智自免。鸡鸣起欠伸，悲笳在城阪。
大风起池水尽飞园居坐对悄然增感
作者：陈三立
朝代：清
体裁：五言律诗

酝酿为淫气，掀轰趁乱舂。谁移大块噫，扫荡到予胸。云坏鹰鹯疾，枝危乌鹊慵。独怜一池水，呼吸动潜龙。
天泉洞
作者：陈三立
朝代：清
体裁：七言绝句

断壑天成瓮盎形，山人寻胜亦题名。何当倚杖听泉滴，洞口挑云赠女婴。
天琴老人一月中得诗百廿馀篇中多见及之什不克酬和聊纪以五十六字用博一笑
作者：陈三立
朝代：清
体裁：七言律诗

快吟匝月百篇馀，白陆区区目笑渠。自挟风霆穿海气，坐擎星斗烂天墟。履霜旧侣同枯槁，薰茗冲襟对阔疏。我愧灵台换眢井，更无涓滴活蟾蜍。
太夷白沪至遂偕过瞻园读樊夏近句用前韵
作者：陈三立
朝代：清
体裁：古风

水厅霜乾梧叶层，一客据坐同枯僧。拍肩海市数日耳，缩地疑有鬼物凭。心解瞻园继坛坫，发兴那恤疲荒乘。六代江山逝莺燕，撇旋何来下爪鹰。啜茗欠伸仰天笑，车箱拽我红埃腾。主人岳岳光气凝，映架俊骨陪徐陵。风骚演绎通气类，摆落一世矜微能。文书束梱几案乱，眼豁细字编溪藤。垂花璎珞烂户牖，中袅瘦石寒于冰。弄笔非想非非想，上叩倏忽谁为应。郑侯雄视黜馀子，到此口哆如不胜。传钞默念付十手，恨未买就百尺绫。流沫出走俯塘影，得味不数鲜鳞罾。毕竟儒生结习在，券挟半句偿千缯。掉头城郭舍独返，穿衢小雨明竿灯。
奉诵更生沪园守岁达元旦之作走笔和酬
作者：陈三立
朝代：清
体裁：七言律诗

一亭望作海三山，采不死药于其间。运会迁流自喧寂，神仙游戏已飞还。补天袖满娲皇石，媚影花供菩萨鬘。下照卿云呈绿字，欲骑老凤接童颜。
奉送黄五舅训导还南昌寓宅
作者：陈三立
朝代：清
体裁：五言律诗

吾舅忘飘泊，悠然生道心。大江明素鬓，残岁入孤吟。仙侣馀离合，天机无浅深。饥来袭气母，休煮万黄金。
始去浔阳入庐山
作者：陈三立
朝代：清
体裁：古风

背郭心无涯，攀巘气已接。元翠界天飞，云光烂双颊。伊余眷道真，携侣就登蹑。目挂九江船，思冷千山叶。乍晴林欲高，重寻径辞捷。天霄下游龙，嘘雨洒宙合。鸿濛閟灵踪，响籁诱奇答。襟延万象亲，兴与良苗惬。纤风扇榆柳，长谷乱莺蝶。烦斸苍姻根，胜游贤负笈。
始去浔阳入庐山
作者：陈三立
朝代：清
体裁：古风

背郭心无涯，攀巘气已接。元翠界天飞，云光烂双颊。伊余眷道真，携侣就登蹑。目挂九江船，思冷千山叶。乍睹林欲高，重寻径辞捷。天霄下游龙，嘘雨洒宙合。鸿濛閟灵踪，响籁诱奇答。襟延万象亲，兴与良苗惬。纤风扇榆柳，长谷乱莺蝶。烦斸苍烟根，胜游贤负笈。
始春初堂望钟山馀雪
作者：陈三立
朝代：清
体裁：五言律诗

馀雪冠岩峦，高高水上看。笳音切云起，人语落溪残。钓稳鱼痕长，晴完雁背宽。引春文石径，梅气自生寒。
姑塘雨夜
作者：陈三立
朝代：清
体裁：五言律诗

灯火浮湖屿，风波接市廛。愁兼一夜雨，梦落九江船。鼓角閒津吏，歌吟答水仙。欲呼寒月上，石影压孤眠。
子言归自兰州为题红柳盦行卷·其一
作者：陈三立
朝代：清
体裁：七言绝句

鬓发凋疏面目黧，莽穿关塞命如丝。更弹地变天荒泪，成就穷边一卷诗。
子言归自兰州为题红柳盦行卷·其三
作者：陈三立
朝代：清
体裁：七言绝句

俊味长翁苦淡间，几经刮膜状烟鬟。手挝瘦影收风物，痴绝觚斋挟往还。
子言归自兰州为题红柳盦行卷·其二
作者：陈三立
朝代：清
体裁：七言绝句

古来明月冷长城，铃驮萧萧换雁声。休问山川能赋未，祇攀红柳数归程。
孙师郑吏部由京师寄所刊文集并附诗三章见赠次韵却寄·其一
作者：陈三立
朝代：清
体裁：七言律诗

谁信风波有戮民，流涎齑瓮唾承尘。乍惊灿烂摇窗册，恍接平生送酒人。献赋渊云鸾省重，赓吟岑杜凤池春。海涛捲尽旌旗影，电火烧天眩一鳞。
孙师郑吏部由京师寄所刊文集并附诗三章见赠次韵却寄·其三
作者：陈三立
朝代：清
体裁：七言律诗

缚书为枕鸟呼关，举世流传老子顽。万里何期同寤寐，一椽聊自傍湖山。低昂国论凭张目，湔祓人群且破颜。日把高文照云物，帝城回首旧鹓班。
孙师郑吏部由京师寄所刊文集并附诗三章见赠次韵却寄·其二
作者：陈三立
朝代：清
体裁：七言律诗

潜郎馀事喜称诗，独觊微茫狎险巇。莽莽百家举杯尽，堂堂万古入灯悲。祇今城阙迷胡服，剩托瑶华咏楚篱。犹盼安危券帷幄，委蛇退食佩声迟。
孚侯至
作者：陈三立
朝代：清
体裁：五言律诗

枕肱同罕出，出必笑相逢。子有京房易，吾哦杜甫松。论交千万恨，窥坐两三峰。兴到成来去，非关听暮钟。
孟乐大令出示纪愤旧句和答二首·其一
作者：陈三立
朝代：清
体裁：七言律诗

九门白日照铜驼，烽火秦关惨澹过。庙社英灵应未泯，亲贤夹辅定如何。早知指鹿为灾祸，转见攀龙尽媕婀。恍惚道旁求豆粥，遗黎犹自泣恩波。
孟乐大令出示纪愤旧句和答二首·其二
作者：陈三立
朝代：清
体裁：七言律诗

八海兵戈仍禹甸，四凶诛殛出虞廷。匹夫匹妇雠谁复，倾国倾城事已经。蚁穴河山他日泪，龙楼钟鼓在天灵。愚儒那有苞桑计，白发疏灯一梦醒。
孟乐示述意一章托庄生齐物之旨发屈子天问之痛慰荐今昔次韵感酬
作者：陈三立
朝代：清
体裁：七言律诗

低摧釭焰雨濛濛，趺坐依然病榻中。合眼河山占龙象，生心世界乱鸡虫。回环贤劫谁能證，呼吸人天若可通。毕竟吾徒法应舍，炉香度尽落花风。
孟春乃围观梅歌
作者：陈三立
朝代：清
体裁：古风

雨馀晴日香风俱，乃园官梅花百株。苍枝修干披相扶，红云烂烂烧天隅。蒙笼一山春所都，垣台高下石磴趋。光阴瞹蔼鸠鹊呼，临繁冶兮态又殊，相逢微笑天下无。更上峰亭坐超越，江汉双流皎如雪。霓卷旌旗隔影看，梦横城郭吹香灭。宾客招携尊酒同，岁寒还忆种梅翁。区中大隐无人识，倚尽阑干夜月空。
孤塘夜泊和酬公湛见赠
作者：陈三立
朝代：清
体裁：七言律诗

江乡挂眼二三子，珠树琪花初岁年。尽饱风香写寥阔，独回襟抱解哀怜。吟馀几案鬼神下，梦破鸿濛日月悬。白发扁舟一相忆，关津卧听鼓填填。
孤山
作者：陈三立
朝代：清
体裁：古风

晴湖为纸浮屠墨，残阳染作丹青色。狎波艇子支筇人，一角孤山那抛得。攀萝扪葛照城郭，瘦影摇摇刷深壁。祇存古木叫鸱鸦，独对落霞忆乡国。诛茅往事不须论，归径东风飘泪痕。朱甍满眼祠先烈，谁问蓬蒿处士坟。
宋殿生移居新筑宅雨中招饮未赴
作者：陈三立
朝代：清
体裁：七言绝句

华屋占随燕贺迁，况调乡味助流涎。倚楼贪抱沾须雨，恐带斜风散绮筵。
宋蓉塘匡山雅集图
作者：陈三立
朝代：清
体裁：古风

曩昔昵灵山，每至挟群彦。壮龄健腰脚，穷探各忘倦。拨云狎长瀑，披草触危堑。夔魅蹑踵从，湖江掠眼眩。流萤夜塞空，还径烛一线。所历托狂吟，醉石贪作研。绝迹越三纪，阅世已千变。游侣尽死去，有国亦受禅。衰疾阻兵戈，空馀猿鹤怨。栖海开兹图，恍观匡庐面。楼阁插岩峦，竹树藏厨传。伊人万物表，深杯隔酣战。寻仙古谁俦，招隐今愈羡。缥缈江上峰，梦痕与回旋。
宗子戴属题苍虬所作西溪秋泛图·其一
作者：陈三立
朝代：清
体裁：七言绝句

狭狭溪流短短桡，低垂苍霭湿孤摇。当年携看芦花路，魂气犹寒十二桥。
宗子戴属题苍虬所作西溪秋泛图·其二
作者：陈三立
朝代：清
体裁：七言绝句

胜处今誇秋雪盦，花光岩态一楼涵。词流掌故鸦街去，落笔苍虬记梦憨。
宗武寄示过金陵旧庐感赋一律次韵酬之
作者：陈三立
朝代：清
体裁：七言律诗

死别匡床万景徂，魂痕犹啄白门乌。绵绵歌哭狞飙散，杳杳楼台冷月孤。渐挽心肝亲浩劫，独支皮骨出晴湖。吟人隔世衔杯处，手种孩松拂瓦无。
宗武示过小院看牡丹之什和酬
作者：陈三立
朝代：清
体裁：七言律诗

层层光气接飞翰，月底风前祇独看。薄带烟痕围作晕，分黏香梦自生寒。谁寻灵谷随蜂蝶，争恋仓园照凤鸾。别趣孤襟馀此客，解偿俊句倚阑干。
宗武示过小院看牡丹之作和酬
作者：陈三立
朝代：清

层层光气接飞翰，月底风前只独看。薄带烟痕围作晕，分黏香梦自生寒。谁寻灵谷随蜂蝶，争恋仓园照凤鸾。别趣孤襟馀此客，解偿俊句倚栏干。
宗武见过时方执役通志局
作者：陈三立
朝代：清
体裁：七言律诗

避疫归来花片飞，鬓边海色散微微。觅巢旧燕同留影，照坐游蜂欲上衣。低抑吟怀藏浩劫，栖迟柱下数长饥。吾侪卮酒临天帝，莫忆孤城万骑围。
宗武过话依韵酬见贶
作者：陈三立
朝代：清
体裁：七言律诗

兰成留命客江关，说剑虚堂不等閒。裙屐故同梁燕散，啸歌知狎海鸥还。断笳城郭飞兵气，雅步星河察酒颜。作计寻秋邀点笔，龙钟负却鬓边山。
宗武退自海上示中秋夕月下新咏
作者：陈三立
朝代：清
体裁：七言律诗

支骨绳床寂掩关，响秋坠叶鸟呼閒。空怀骚客同醒醉，剩有疡医数往还。帘受微香新桂蕊，画生凉梦旧松颜。怜君倚海擎圆月，吟罢移辉六代山。
实君将别相与徘徊池水侧缀而成咏
作者：陈三立
朝代：清
体裁：五言律诗

公诚怜此水，交语立斯须。照面今同皱，镌心竟自污。危机迎世运，定命护师儒。领得濠梁趣，重来数柳株。
实甫由闽寄新刊诗卷次其卷中与陈韬庵阁学师唱酬韵却寄
作者：陈三立
朝代：清
体裁：古风

晖晖一束诗，歘挟飞雪至。惨澹脱穷海，犹湿蛟鼍气。把卷阖且开，所感溢文字。羁孤老为客，任膝加渊坠。但扫芥蒂胸，而活升斗惠。岛城乱鸡鸣，风雨一研置。吾师长源俦，妙道综情伪。坐迷向往心，根叶成飘弃。子日接光尘，分坛更联辔。流闻激肺肝，因缘药尪瘵。时危乐士贱，千虑讵一试。仍将家人语，志者气之帅。
实甫邮书旦暮从闽督解官归次前韵
作者：陈三立
朝代：清
体裁：古风

东西南北人，又载营魄至。四海莫之容，信短英雄气。一昔书告我，群彦角文字。小叩而大鸣，声雅起废坠。穷荒得此乐，师儒所分惠。奈何寄专梱，翻覆轻变置。长安似弈棋，流传匪讹伪。兀随绣斧还，犹痛珠崖弃。鼍龙涌山岳，欲驾无勒辔。凿空迷归年，拊心痗成瘵。幸留鹰爪囊，汲溪可烹试。期子访毗卢，呼僧话九帅。
实甫领行在所转运驻西安题寄二首·其一
作者：陈三立
朝代：清
体裁：五言律诗

吾拚终天痛，君犹报国心。麻鞋攀狩辇，板屋动哀吟。老死方无地，安危况在今。祇怜汉时月，还照捣衣砧。
实甫领行在所转运驻西安题寄二首·其二
作者：陈三立
朝代：清
体裁：五言律诗

关中仍转饷，天下已销兵。恸哭桑榆计，低垂宵旰情。唱筹应寂寞，填海有平生。勿出竖儒语，朝端尽老成。
宣统元年元日园居作
作者：陈三立
朝代：清
体裁：七言律诗

荡荡晴霄万鹊呼，园株压雪尚模糊。千街笳鼓噤馀响，四壁河山拂旧图。天降黄龙应纪瑞，世推赤舄可同符。腐儒据席稽皇极，不数垓埏赐大酺。
宫亭湖伤夏舒堪
作者：陈三立
朝代：清
体裁：古风

宫亭险在山，叠嶂与风抵。拗怒轩大波，风旋波愈诡。漂没岁相望，憧憧杂人鬼。自逢汽船通，劣胜篙橹耳。然辄败盲进，长年突如豕。往者从湘累，莫赎萍乡李。至今鸦乱啼，冤魄欲出语。骇听一孤儿，载柩姑塘尾。春交腊将终，身又殉渺瀰。七日获流尸，哀母目犹视。舒堪秉孝悌，器干亦称美。比岁歼我良，滔天指祸水。金椎彼可遵，尺寸牵棘枳。苦乏缩地方，疚恨陷其死。综观利害途，多口义何取。仰天饥鹰翔，有陨并作诔。
宴集两江师范学堂六朝桧下
作者：陈三立
朝代：清
体裁：古风

广厦盛弦歌，丽旭簇车马。簪缨屏尘虑，络绎就觞斝。峥嵘北极阁，影卧茅亭下。遮檐六朝桧，宛比枌榆社。铁干乌铜皮，柯叶弄佳冶。烟雨满涵蓄，雷火不能赭。其颠蹲孤鹰，怒瞥鱼鳞瓦。顾群旋飏去，下爪苍苍野。所荫列新柏，屈指待拱把。十年树木功，此意讵聊且。晚烛环须眉，有舌长河写。吐纳万景光，襟抱各奇雅。窥瞰神鬼出，入胜荷天假。画壁图辋川，谁为好事者。
宾南伯韬皆有见和遣兴之作掇此酬之
作者：陈三立
朝代：清
体裁：七言律诗

何人大嚼过屠门，为指初霜梅柳村。天放湖山兼晚色，陆沈怀抱有孤喧。居夷莫问乘桴事，掌梦难招负石魂。赢得风流说江左，新亭明灭谢墩存。
宿下关大观楼晚望
作者：陈三立
朝代：清
体裁：七言律诗

疏星数点吐江楼，为嚼春寒手一瓯。射岸船灯初历乱，捲涛纛影并飞浮。歌呼隔岁娇鬟在，世难如山片念收。贪数过鸿向彭蠡，此生哀乐托孤游。
宿九江湖海楼
作者：陈三立
朝代：清
体裁：五言律诗

燕燕旧巢痕，楼空烛色昏。晴湖犹可唾，灵壑对忘言。撼坐蛙声急，偷枝鹊尾翻。应怜騃钝极，洗眼待朝暾。
宿实甫崇福山寓庐于晦若学使亦至
作者：陈三立
朝代：清
体裁：七言律诗

结庐峰顶四无邻，共子衔杯话苦辛。投老齑盐坚自掷，逐群爪觜恐难驯。江湖暗数千帆尽，灯火初宜二客亲。去国怀贤纷涕笑，迷离今昔隔缁尘。
宿峥庐夜坐
作者：陈三立
朝代：清
体裁：七言律诗

孙竹抽梢双桂完，岁时几向雨中看。蛙声乍起楼窗晚，雁背徐高陌陇寒。虫齧万松成秃鬓，鼠窥孤钵剩零餐。矮檐痴拭新安碣，坐忆谁能涕泗乾。
宿涨未消酷热复炽彻夜不寐有作
作者：陈三立
朝代：清
体裁：五言律诗

水宿疑单舸，炎宵忝短檠。打窗惊鹭影，到枕乱鸡声。冥想魂微细，忧端酒浊清。强支皮骨起，笳角散江城。
寄京师陈户部同年
作者：陈三立
朝代：清
体裁：古风

紫燕辞南雁辞北，离思飘飖逐秋色。天边羽翼宁当乖，寂寞孤城忆京国。京国繁华佳可游，共君蹀躞御沟头。龙骧宫阙朝霞起，鱼贯胡同夕照浮。清时歌舞年年在，辇毂欢踪散人海。等閒取酒向貂蝉，烂漫珠珰动光采。二八雏鬟正妙龄，第一才名四座倾。朝朝留饮不辞醉，夜夜闻歌若有情。花底光阴如石火，一时沦落君还我。宣武门前车马鸣，绰约啼妆遮道左。别来世事尽堪怜，狡虏楼船暗塞天。朝议纷纭气欲夺，军容惨澹还戍边。莽荡瀛寰鼓声死，跨海旌旗连万里。从约何曾决两言，捷音徒震旁人耳。儒生太息道空存，剑佩萧条但闭门。相望兵戈祝满眼，零乱关山有梦痕。
寄仁先戏问汇刊同人西湖纪游诗
作者：陈三立
朝代：清
体裁：七言律诗

摇影湖山五六公，一时得句显鸿濛。荡摩灵境须眉古，灌溉禅机肺腑同。以补画图呼主客，敢灾黎枣亦英雄。搜寻老味旌筇杖，好事天曾役病翁。
寄仲林
作者：陈三立
朝代：清
体裁：七言律诗

仲子惊才意自迷，盛年高价许云霓。一官便欲垂垂老，万事终成脉脉啼。了我江湖无去住，看君兄弟各提携。祇今石烂天荒日，独梦匡山认旧题。
寄公湛
作者：陈三立
朝代：清
体裁：五言律诗

风轩疲一见，微惜病中身。俊赏摇摇尽，边愁荡荡新。万端无可说，孤唱尔何人。大事残灯下，冥茫觌妙因。
寄姚叔节
作者：陈三立
朝代：清
体裁：七言律诗

荒茫已负三年诺，偃蹇犹淹一纸书。天地精神自来往，江湖意兴莽萧疏。盛秋丛箐方遮寇，横舍诸生或起予。贫马蹴刍嘶骥枥，昂头任笑技黔驴。
寄翟行义岳阳一首
作者：陈三立
朝代：清
体裁：五言律诗

风叶飘饥雁，秋阴生洞庭。江湖违鼓角，城仗下雷霆。望岁愁重叠，依刘迹杳冥。遥知携酒处，波色弄娉婷。
寄肯堂
作者：陈三立
朝代：清
体裁：七言律诗

拗怒横流束一门，凭谁疏引灌千村。公知吾意亦何有，道在人群更不喧。碌碌已穷鼯鼠技，姝姝欲并蠹鱼魂。痴儿种海求瓯脱，任被麻姑目笑存。
寄胡梓方京师
作者：陈三立
朝代：清
体裁：古风

欧心章句繁喧绝，剑铓百焯洪炉铁。散为光怪薄空虚，自俯盆水掇新月。策勋儒林莫问渠，驮醉今鞭失脚驴。长安攘攘盛车骑，梦过净地一诗庐。
寄节庵
作者：陈三立
朝代：清
体裁：古风

梁髯羸病馀，吞泪自治疗。孑身犯舟车，人识辽东帽。荒荒种树区，日伴万鸦吊。长镵了平生，剖肝诉九庙。穹庐霰雪埋，坐想改形貌。滔天浸祸水，其暇止群噪。万里共残阳，累书疚未报。看云卧溪堂，思君以寄傲。
寄调伯韬高邮榷舍
作者：陈三立
朝代：清

闻道津亭傍胜区，唱筹挝鼓捋髭须。露筋祠外千帆尽，税到江头鸥鹭无？
寄调伯韬高邮榷舍·其一
作者：陈三立
朝代：清
体裁：七言绝句

星夕霾辰飏画船，依然歌弹满山川。离人应为雏鬟嚏，争说呆瓜笑欲颠。
寄调伯韬高邮榷舍·其二
作者：陈三立
朝代：清
体裁：七言绝句

闻道津亭傍胜区，唱筹挝鼓捋髭须。露筋祠畔千帆尽，税到江头鸥鹭无。
寄陈锐
作者：陈三立
朝代：清
体裁：五言律诗

辛苦三年别，烦冤一纸书。文章怜汝在，踪迹与人疏。应世能多病，从今不好誉。江湖忆颜色，愁断武陵居。
寄题八泉亭
作者：陈三立
朝代：清
体裁：七言律诗

称诗岭表三百载，化鹤归来又陆沉。万劫骚魂咽泉水，一亭新构照江浔。摸金幸脱群儿手，谀墓难为此日心。且喜吾宗知政本，弦歌倘为化鸮林。
寄题太夷海藏楼
作者：陈三立
朝代：清
体裁：古风

士生恣所为，录录尸其用。此意跨宙合，偶博知者痛。太夷齐隐见，身手并凿空。历块睨都邑，辔勒自制控。割烹诚细事，莫发明王梦。龃龉千载胸，宁问吾从众。挂口海藏楼，突兀见高栋。花树占瓯脱，风雨有帡幪。蛟螭不敢前，燕雀不敢共。宵吟荡不还，微为魈魅重。吐景万象过，杯外供一鬨。我来欲与言，亏成恐聚讼。
寄题日本金洞仙史田端别墅墅可望富士筑波日光三岳其乡人结城琢君并示八十九翁湖山愿赐题原作赋此酬之
作者：陈三立
朝代：清
体裁：七言律诗

曾携醉侠访金焦，隔岁传诗压使轺。别墅依松想仙侣，高名配岳在云霄。閒邀耆旧看泉活，对抚壶觞带海遥。我欲骑鲸戏三岛，横刀独立问风潮。
寄题明遗民舜水朱先生祠堂
作者：陈三立
朝代：清
体裁：古风

子卿陷匈奴，持节归齧毡。幼安窜辽东，避乱幸自全。异哉舜水翁，跨古有此贤。当事不可为，兴亡块肉前。独握一寸丹，薄与海水旋。鸥鸟忘其机，蛟鼍活以涎。魂逝迹仍留，瀛岛托一廛。先圣礼乐遗，化俗尸柄权。藩侯隆祭酒，多士慕执鞭。既罢秦廷哭，终问周鼎迁。行吟痛至骨，泪血千樱缠。后生景遐躅，遗文馨豆笾。运极从代嬗，精照冥冥天。万劫桧木棺，归及三百年。迷离指故国，魂气满山川。胥涛应旁迎，岳坟话双骞。种成绕祠树，五更啼杜鹃。报祀扬孤忠，勿附异说传。
寄题曹东寅南园图
作者：陈三立
朝代：清
体裁：古风

曹翁寄我南园图，出映茅屋故人面。历沿胜迹脱窠臼，自状风物徵题遍。当时大盗据九鼎，怙恃凶威横宇县。巧煽力取附爪牙，衣冠匍匐媚受禅。欲列秽史载歌咏，凭几眦裂举腕战。倏忽南戈起扫除，莽卓坐陨改谣谚。翁之哀乐几过我，痴怀敢冀齐一变。嗟翁早计颠覆馀，食力没世全微躯。射阳淤壤利垦播，大男负耒为先驱。听雨有弟挈俱往，兼辟小圃躬芟锄。萧然东南一臞儒，狎玩千劫雄眉须。瞻由过迈聚户闼，祇今看作耕田夫。世难犹教怒生瘿，嬴项蹶兴博酸哽。匡床知汝仍掉头，灌花好护苏耽井。况邻二老托箕颍，岁时写句佐煮饼。环溪纵棹莫问渠，终古认此桃源影。
寄题曹公亭（曹名顶南通人明嘉靖间御倭寇战死）
作者：陈三立
朝代：清
体裁：七言绝句

四百年间话战功，堂堂身手几人同。一亭留溅哀时泪，国命如丝系鬼雄。
寄题湖心寺示慧之上人
作者：陈三立
朝代：清

淮壖泱漭吹风沙，控胜写奇一湖好。湖心寺乃成掌故，千岁废兴迹仍宝。中间踵起善知识，吟觞画几联诸老。坛场坛坫跨东南，绵绵神理馀丛槁。上人传衣恢未法，能截齧流资再造。蟠胸龙象出狡狯，磊嵬架构照穹昊。不见旻公三十年，杜侯旧句摇怀抱。兵戈喋血證初地，分我钟磬迷魂晓。期挈疚斋访蔗叟，重接望社万物表。
寄题湖心寺示慧之上人
作者：陈三立
朝代：清
体裁：古风

淮壖泱漭吹风沙，控胜写奇一湖好。湖心寺乃成掌故，千岁废兴迹仍宝。中间踵起善知识，吟觞画几联诸老。擅场坛坫跨东南，绵绵神理馀丛稿。上人传衣恢末法，能截齧流资再造。蟠胸龙象出狡狯，磊嵬架构照穹昊。不见旻公三十年，杜陵旧句摇怀抱。兵戈喋血證初地，分我钟磬迷魂晓。期挈疚斋访蔗叟，重接望社万物表。
寄题鹤亭水绘园陈楼
作者：陈三立
朝代：清
体裁：七言律诗

山河改后有陈楼，夕照衔杯拥鼻讴。海表故家遗息壤，花光终古属词流。长髯拂帙元如在，好影翻歌不可求。隔世公诚忘主客，但招魂魄看吴钩。
寒夜过仁先步归偕立横板桥看水
作者：陈三立
朝代：清
体裁：五言律诗

下车风破肉，来暖短檠灯。故纸骚魂出，残宵病呓能。商歌藏寂寂，人物送层层。挽写寒流影，含情已不胜。
寒楼听雁图陈豪生为忆其亡兄而作求题·其二
作者：陈三立
朝代：清
体裁：七言绝句

退之自诉鞠于兄，孤立相望万感盈。幽吹满楼魂气冷，依稀隔雨鹡鸰声。
寒花一首
作者：陈三立
朝代：清
体裁：七言律诗

狼藉寒花在酒筵，谁家消息好春边。梦回泥潦鱼虾市，眼暗风烟鸿雁天。蛛网井栏窥客散，茧丝岁月倚人怜。江梅堤柳鸣驺路，肯映新晴为我妍。
寒菊和伯韬
作者：陈三立
朝代：清
体裁：七言律诗

离离日影在朱门，手种今移天外村。绰约阶墀容蚁斗，低垂帘幕隔蜂喧。霜空自表亭亭色，岁晚应苏悄悄魂。漫道无人看愈好，秋堂灯火浊醪存。
寒食于墓所得句
作者：陈三立
朝代：清
体裁：五言律诗

擎盖松阴厚，牵裾棘刺繁。四山虫鸟语，一径虎豺痕。历数兼馀痛，江关有独奔。十年蹲宿草，空对晚鸦翻。
寓兴
作者：陈三立
朝代：清
体裁：七言绝句

傍地雄雌醉眼边，四遮猎骑草黏天。如今别立东西帝，寄语围城鲁仲连。
寓兴五次前韵
作者：陈三立
朝代：清
体裁：七言律诗

半壁江山依皂盖，一时人物跃精铜。折冲竟乞花门将，填抚还高玉麈风。自昔石头从席卷，谁能匕首俟图穷。痴儿谬信龙蛇谶，泣对倭刀血染红。
寓园春集和伯纯
作者：陈三立
朝代：清
体裁：古风

冱冻结盖壤，岁始蕴一泄。蘖根释雪痕，柳眼碎烟缬。旷池晖浮浮，棱石黝揭揭。鹳咮下污滓，鹑尾摆巀嵲。负墙展鸡栅，覆甃豁蛇穴。园姿颇幽映，春事谬擿抉。鼓钟应物序，宾亲满英烈。髭皙各有态，殷阗枉辀辙。燕席环玲珑，青霄诱高瞥。堆案哂馈豚，荐俎扫庖鳖。酒行泻坎浸，渴吻孰扃鐍。屋椽灿灯火，纵错闹谈舌。控络大宙内，鬨鬨一蠓蠛。张侯俯堂坳，独瞰意飘撇。袖出揽兴篇，端绪粗缀列。否运遘殃败，玄陆纷齮龁。备驾折籋驰，交途捧跛蹩。蒿莠胜柱础，厦构危系发。矧赘不赀躯，历抵害株橛。雷剑久埋狱，卞玉继泣血。宴私形谍间，枝拒见阔绝。自诡面目黧，冥擎肺肝热。噫吁是耶非，坌拂引呜咽。猛虎挶井槛，驺子扑以媟。枳棘下孤凤，光仪蔽螟蠥。氛祲所包缠，天人互颠蹶。子材实雄骜，睒阳捽唐突。川海蓄涵澄，嵩华终跨越。环混挈枢机，精莹洒兰雪。爰止鲵䱎渊，倏与万化灭。
寓园蜀葵盛开赋
作者：陈三立
朝代：清
体裁：五言律诗

沙尘眯眼久，归对照天花。光倒一池水，晴笼百道霞。迷魂春欲晓，扶醉艳为家。独愧橐驼坐，枯藤睨挂蛇。
寓楼漫兴
作者：陈三立
朝代：清
体裁：七言律诗

马齧枯蒿鸡著笼，饥驱赁庑笑谁同。市门蹀躞偕亡命，江海浮摇此寓公。欲觊九幽穷怪变，何堪一掷问雌雄。雪灯耽耿窗扉语，遥夜怀人啼雁东。
对月
作者：陈三立
朝代：清
体裁：五言律诗

蔼蔼春城月，辉光初酒尊。窥帘新妇韵，栖石定僧魂。河汉谁能扫，鸱乌也自驯。独怜溪上叟，搜句坐梅根。
对月有述
作者：陈三立
朝代：清
体裁：五言律诗

信有连鸡势，还成引虎谋。群公支密勿，万景乍沈浮。漂木宁论蠹，操刀费解牛。山河月中影，历历是鸿沟。
对雨
作者：陈三立
朝代：清
体裁：五言律诗

脱雪俄飞雨，荒居别有天。一云争冷暖，众壑阅媸妍。响叶疑来屐，添泉倚奏弦。孤鹰湿毛翮，腾汝夕阳边。
对雪柬伯韬·其一
作者：陈三立
朝代：清
体裁：七言绝句

疏疏飘雪点春寒，柳蕊梅梢子细看。却忆哀鸿蔽江北，䙰褷长映惠文冠。
对雪柬伯韬·其二
作者：陈三立
朝代：清
体裁：七言绝句

挑菜搬姜风味宜，陶潜空宇少人知。门前过尽閒车马，自爇炉烟护柳枝。
寻春张园偕樊山景张鸥客实甫用前游韵
作者：陈三立
朝代：清
体裁：七言律诗

掉头同作乱离人，强逐游车领好春。出屋柳梢晴雨换，饤盘莲实笑谈亲。偷閒扑蝶娱垂老，照影惊鸿忆未真。留得夕阳携手地，陂塘如镜草如茵。
寻龙蟠里顾石公学博不遇归途作
作者：陈三立
朝代：清
体裁：七言律诗

日长山馆旧相看，花暖楼台人倚栏。那问金杯添野水，祇馀白鸟浴春寒。世间怪事向谁吐，海外奇株应未残。毕竟仙居在人境，斜阳箫鼓满云端。
寿何诗孙翁八十
作者：陈三立
朝代：清
体裁：古风

当代老画师，故家奇男子。吐胸万丘壑，费尽沟娄纸。向骋儒侠场，物望笼都市。不污后车尘，青霄一鹤起。徜徉履劫馀，孤尚缄骨髓。昏旦促能事，高价掩众史。自哂救饥耳，道贯养生旨。酒坐映方瞳，谈舌溢诙诡。取證髯苏咏，神完中有恃。会看百岁翁，泼墨添海水。
寿余寿平同年七十
作者：陈三立
朝代：清

樊山酒坐接昏晨，盘郁其怀尚绝伦。谁念功名归健者，聊同哀乐作流人。艰危自试皇穹察，疾苦难忘谠论伸。晚识长生有灵药，安心闲与海鸥亲。
寿余寿平同年七十
作者：陈三立
朝代：清
体裁：七言律诗

樊山酒坐接昏晨，盘郁奇怀尚绝伦。谁念功名归健者，聊同哀乐作流人。艰危自试皇穹察，疾苦难忘谠论伸。晚识长生有灵药，安心閒与海鸥亲。
寿吴宽仲同年六十有九
作者：陈三立
朝代：清
体裁：七言律诗

八荒蹄迹接纷纷，转徙馀生我与君。似水流年融过二，摩天巨刃甫超群。收身虎穴黄冠返，照影鸥波翠袖分。了却公家付儿辈，支颐看度北山云。
寿吴宽仲同年六十有九
作者：陈三立
朝代：清

八荒蹄迹接纷纷，转徙馀生我与君。似水流年融过二，摩天钜刃甫超群。收身虎穴黄冠返，照影鸥波翠袖分。了却公家付儿辈，支颐看度北山云。
寿左子异宗丞五十·其一
作者：陈三立
朝代：清
体裁：七言律诗

湘阴太傅扶天手，遗烈轰轰动帝阍。有子起家仍患难，雄姿妙略见根原。破荒日月光初大，独立精神世所尊。欲倒沧瀛滴卮酒，看持元璧照脩门。
寿左子异宗丞五十·其二
作者：陈三立
朝代：清
体裁：七言律诗

忆昔湖湘万喙张，端烦膂力固苞桑。即今薄海防惊犬，谁念前规有饩羊。剑气星辰终自近，菜根场圃定难忘。竖儒那数韦平业，祇验旌旂塞草长。
寿康更生翁七十
作者：陈三立
朝代：清
体裁：七言律诗

九老成图犹在眼，十年阅世益刳肝。已穷呼吁天谁补，为湿精魂海自寒。骑气夜穿星宿界，著书庐恋薜萝峦。颇传采药蓬壶返，活圈凭依驻景丹。
寿庸庵六十
作者：陈三立
朝代：清
体裁：七言律诗

妖腰乱领窥神器，挺立当年压万喧。锁钥付人终力竭，江湖寄命此心尊。泪边功罪成诗史，枕上羲黄探道根。花近楼前亲种树，看栖鸾鹤挂灵猿。
寿张让三六十
作者：陈三立
朝代：清
体裁：七言律诗

眼收百国腹千代，数汝恢奇磊落人。自挈幽忧供醉语，旁罗别墨作家珍。看桃村坞事如昨，投玺宫闱世又新。赚得头颅好归去，天童古柏对嶙峋。
寿彊村同年七十
作者：陈三立
朝代：清
体裁：七言律诗

侧身天地一畸人，兰佩行吟涨海滨。终古精灵归点笔，两朝出入付沾巾。摇摇雪鬓兴亡影，逐逐麻鞋战伐尘。莫负非园星照酒，天留驻景与逃秦。